CELEX: 32008R0521
Language: el
Date: 2008-05-30 00:00:00
Title: Κανονισμός (ΕΚ) αριθ. 521/2008 του Συμβουλίου, της 30ής Μαΐου 2008 , για τη σύσταση της κοινής επιχείρησης Κυψέλες καυσίμου και υδρογόνο Κείμενο που παρουσιάζει ενδιαφέρον για τον ΕΟΧ

12.6.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 153/1
            
         ΚΑΝΟΝΙΣΜΌΣ (ΕΚ) αριθ. 521/2008 ΤΟΥ ΣΥΜΒΟΥΛΊΟΥ
   της 30ής Μαΐου 2008
   για τη σύσταση της κοινής επιχείρησης «Κυψέλες καυσίμου και υδρογόνο»
   (Κείμενο που παρουσιάζει ενδιαφέρον για τον ΕΟΧ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως τα άρθρα 171 και 172,
   την πρόταση της Επιτροπής,
   τη γνώμη του Ευρωπαϊκού Κοινοβουλίου,
   τη γνώμη της Ευρωπαϊκής Οικονομικής και Κοινωνικής Επιτροπής,
   Εκτιμώντας τα ακόλουθα:
   
               (1)
            
            
               Η απόφαση αριθ. 1982/2006/ΕΚ του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, σχετικά με το έβδομο πρόγραμμα-πλαίσιο δραστηριοτήτων έρευνας, τεχνολογικής ανάπτυξης και επίδειξης της Ευρωπαϊκής Κοινότητας (2007-2013) (1) (στο εξής «έβδομο πρόγραμμα-πλαίσιο»), προβλέπει χρηματοδοτική συνεισφορά της Κοινότητας για τη δημιουργία μακροπρόθεσμων συμπράξεων δημόσιου και ιδιωτικού τομέα υπό μορφή κοινών τεχνολογικών πρωτοβουλιών (στο εξής «ΚΤΠ») που θα μπορούν να εκτελούνται από κοινές επιχειρήσεις κατά την έννοια του άρθρου 171 της συνθήκης. Οι εν λόγω ΚΤΠ απορρέουν από τις εργασίες στις ευρωπαϊκές τεχνολογικές πλατφόρμες, οι οποίες καθιερώθηκαν με το έκτο πρόγραμμα-πλαίσιο και καλύπτουν επιλεγμένες πτυχές της έρευνας στον αντίστοιχο τομέα. Θα πρέπει να συνδυάζουν επενδύσεις του ιδιωτικού τομέα και ευρωπαϊκούς δημόσιους πόρους, συμπεριλαμβανομένων πόρων του έβδομου προγράμματος-πλαισίου.
            
         
               (2)
            
            
               Η απόφαση 2006/971/ΕΚ του Συμβουλίου, της 19ης Δεκεμβρίου 2006, σχετικά με το ειδικό πρόγραμμα «Συνεργασία» για την εκτέλεση του έβδομου προγράμματος-πλαισίου της Ευρωπαϊκής Κοινότητας για τις δραστηριότητες έρευνας, τεχνολογικής ανάπτυξης και επίδειξης (2007-2013) (2), υπογραμμίζει την ανάγκη για φιλόδοξες πανευρωπαϊκές συμπράξεις δημόσιου και ιδιωτικού τομέα, ώστε να επιταχυνθεί η ανάπτυξη τεχνολογιών μείζονος σημασίας και ερευνητικών δράσεων ευρείας κλίμακας σε κοινοτικό επίπεδο, συμπεριλαμβανομένων, ιδίως, ΚΤΠ.
            
         
               (3)
            
            
               Το θεματολόγιο της Λισαβόνας για την ανάπτυξη και την απασχόληση δίνει έμφαση στην ανάγκη διαμόρφωσης ευνοϊκών συνθηκών για τις επενδύσεις στη γνώση και την καινοτομία στην Κοινότητα, ώστε να βελτιωθούν η ανταγωνιστικότητα, η ανάπτυξη και η απασχόληση.
            
         
               (4)
            
            
               Τον Μάρτιο του 2007 το Ευρωπαϊκό Συμβούλιο δήλωσε με τα συμπεράσματά του ότι «τα κράτη μέλη είναι αποφασισμένα να προωθήσουν οικοκαινοτομίες μέσω μιας φιλόδοξης προσέγγισης, αξιοποιώντας πλήρως τις δυνατότητες ηγετικών αγορών σε τομείς όπως οι βιώσιμες και ασφαλείς τεχνολογίες με μικρή έκλυση διοξειδίου του άνθρακα, οι ανανεώσιμες πηγές ενέργειας, η αποτελεσματική χρήση της ενέργειας και των πόρων» και αναγνώρισε «την ανάγκη ενίσχυσης της έρευνας στον τομέα της ενέργειας, ιδίως προκειμένου να επιταχυνθούν η ανταγωνιστικότητα των τεχνολογιών στον τομέα των βιώσιμων πηγών ενέργειας, κατά πρώτο λόγο των ανανεώσιμων πηγών ενέργειας, και στον τομέα της χαμηλής περιεκτικότητας σε άνθρακα, καθώς και η περαιτέρω ανάπτυξη τεχνολογιών ενεργειακής απόδοσης».
            
         
               (5)
            
            
               Με τα συμπεράσματα που εξέδωσε στις 3 Μαρτίου 2003, στις 22 Σεπτεμβρίου 2003 και στις 24 Σεπτεμβρίου 2004, το Συμβούλιο υπογράμμισε τη σημασία της ανάπτυξης περαιτέρω δράσεων σε συνέχεια του σχεδίου δράσης 3 % για την έρευνα και την πολιτική καινοτομίας, συμπεριλαμβανομένης της εκπόνησης νέων πρωτοβουλιών με στόχο την ενίσχυση της συνεργασίας μεταξύ του ιδιωτικού και του δημόσιου τομέα για τη χρηματοδότηση ερευνητικών δραστηριοτήτων με σκοπό τη βελτίωση των διακρατικών δημόσιων και ιδιωτικών δεσμών.
            
         
               (6)
            
            
               Τον Νοέμβριο του 2003, το Ευρωπαϊκό Συμβούλιο ενέκρινε ευρωπαϊκή πρωτοβουλία για την ανάπτυξη. Το «πρόγραμμα ταχείας εκκίνησης» που αποτελεί μέρος αυτής της πρωτοβουλίας περιλαμβάνει το πεδίο ανάληψης έργων για την «οικονομία του υδρογόνου», για το οποίο προβλέπεται συνολικό ποσό 2 800 εκατ. ευρώ κατά το διάστημα 2004-2015, αλλά και δυνατότητα χρηματοδότησης από τα προγράμματα-πλαίσια έρευνας, τεχνολογικής ανάπτυξης και επίδειξης (στο εξής «ΕΤΑ&Ε») και από τα διαρθρωτικά ταμεία.
            
         
               (7)
            
            
               Τον Μάιο του 2003, μια ομάδα υψηλού επιπέδου για το υδρογόνο και τις κυψέλες καυσίμου παρουσίασε έκθεση με τον τίτλο «Ενέργεια υδρογόνου και κυψέλες καυσίμου — ένα όραμα για το μέλλον μας» («Hydrogen Energy and Fuel Cells — a vision of our future»), στην οποία συνιστά, μεταξύ άλλων, τη δημιουργία εταιρικού σχήματος και την ουσιαστική αύξηση του προϋπολογισμού ΕΤΑ&Ε για την τεχνολογία κυψελών καυσίμου και υδρογόνου, καθώς και την εκπόνηση προγράμματος επίδειξης και πιλοτικής εφαρμογής με σκοπό την επέκταση των δράσεων αξιοποίησης της τεχνολογίας στην ανάπτυξη της σχετικής αγοράς.
            
         
               (8)
            
            
               Τον Δεκέμβριο του 2003, η Επιτροπή διευκόλυνε τη δημιουργία της ευρωπαϊκής τεχνολογικής πλατφόρμας για την τεχνολογία υδρογόνου και κυψελών καυσίμου συστρατεύοντας όλους τους ενδιαφερομένους σε μια κοινή προσπάθεια υλοποίησης του οράματος της ομάδας υψηλού επιπέδου. Τον Μάρτιο του 2005 η εν λόγω τεχνολογική πλατφόρμα ενέκρινε στρατηγικό πρόγραμμα ερευνών και στρατηγική ανάπτυξης με σκοπό να επιταχυνθεί στην Κοινότητα η ανάπτυξη των τεχνολογιών κυψελών καυσίμου και υδρογόνου και η διείσδυσή τους στην αγορά.
            
         
               (9)
            
            
               Η τεχνολογική πρόκληση που θέτουν οι κυψέλες καυσίμου και το υδρογόνο είναι ιδιαίτερη πολύπλοκη και μεγάλης κλίμακας, ενώ παράλληλα είναι ιδιαίτερα υψηλός ο βαθμός διασποράς των σχετικών τεχνικών δεξιοτήτων. Για τον λόγο αυτόν, και προκειμένου να συγκεντρωθεί η απαιτούμενη κρίσιμη μάζα από άποψη κλίμακας δραστηριότητας, αριστείας και δυναμικού καινοτομίας, η πρόκληση αυτή χρειάζεται να αντιμετωπιστεί με στοχοθετημένο και συνεκτικό τρόπο σε επίπεδο ΕΕ. Για τους λόγους αυτούς και λαμβανομένης επίσης υπόψη της δυνητικής επίδρασης των τεχνολογιών κυψελών καυσίμου και υδρογόνου στις κοινοτικές πολιτικές, ιδίως στους τομείς της ενέργειας, του περιβάλλοντος, των μεταφορών, της αειφόρου ανάπτυξης και της οικονομικής μεγέθυνσης, χρειάζεται να υιοθετηθεί εν προκειμένω προσέγγιση ΚΤΠ.
            
         
               (10)
            
            
               Στόχος της ΚΤΠ για τις κυψέλες καυσίμου και το υδρογόνο είναι η υλοποίηση ενός προγράμματος δραστηριοτήτων ΕΤΑ&Ε στην Ευρώπη στα πεδία των κυψελών καυσίμου και του υδρογόνου. Οι δραστηριότητες αυτές θα διεξαχθούν βάσει της ευρωπαϊκής τεχνολογικής πλατφόρμας για την τεχνολογία υδρογόνου και κυψελών καυσίμου, με τη συνεργασία και τη συμμετοχή άμεσα ενδιαφερομένων από τον ιδιωτικό τομέα, συμπεριλαμβανομένων μικρομεσαίων επιχειρήσεων (στο εξής «ΜΜΕ»), ερευνητικών κέντρων, πανεπιστημίων και περιφερειών.
            
         
               (11)
            
            
               Απαιτούνται σημαντικές πρόοδοι σε πολλούς τομείς προκειμένου να αναπτυχθούν αποτελεσματικά οι τεχνολογίες των κυψελών καυσίμου και του υδρογόνου. Θα πρέπει να δοθεί ιδιαίτερη έμφαση στη μακροπρόθεσμη έρευνα, λαμβάνοντας υπόψη τις συμβουλές των συμβουλευτικών οργάνων της κοινής επιχείρησης για τις κυψέλες καυσίμου και το υδρογόνο (στο εξής «κοινή επιχείρηση ΚΚΥ»).
            
         
               (12)
            
            
               Εάν ληφθούν υπόψη η συμμετοχή κύριων ενδιαφερομένων στη σύμπραξη δημόσιου και ιδιωτικού τομέα καθώς και η μακροπρόθεσμη δραστηριότητά της, τα κοινωνικοοικονομικά οφέλη που θα προκύψουν για τους ευρωπαίους πολίτες, η συνένωση χρηματοοικονομικών πόρων και η συγχρηματοδότηση, από την Επιτροπή και από τον κλάδο, δραστηριοτήτων ΕΤΑ&Ε στο πεδίο των κυψελών καυσίμου και του υδρογόνου, η απαιτούμενη υψηλή επιστημονική και τεχνική εμπειρογνωμοσύνη και η εισροή δικαιωμάτων βιομηχανικής ιδιοκτησίας, είναι ζωτικής σημασίας να συσταθεί κοινή επιχείρηση ΚΚΥ δυνάμει του άρθρου 171 της συνθήκης. Η νομική αυτή οντότητα θα πρέπει να διασφαλίζει τη συντονισμένη χρήση και την αποτελεσματική διαχείριση των πόρων που θα διατεθούν στην ΚΤΠ «Κυψέλες καυσίμου και υδρογόνο». Η κοινή επιχείρηση ΚΚΥ θα πρέπει να συσταθεί για χρονικό διάστημα μέχρι τις 31 Δεκεμβρίου 2017, ώστε να διασφαλισθεί η κατάλληλη διαχείριση των δραστηριοτήτων που θα αναληφθούν αλλά δεν θα ολοκληρωθούν κατά τη διάρκεια εφαρμογής του εβδόμου προγράμματος-πλαισίου.
            
         
               (13)
            
            
               Οι στόχοι της κοινής επιχείρησης ΚΚΥ θα πρέπει να επιτευχθούν με συγκέντρωση πόρων από τον δημόσιο και τον ιδιωτικό τομέα για την υποστήριξη δραστηριοτήτων ΕΤΑ&Ε με σκοπό να βελτιωθεί η συνολική αποτελεσματικότητα των ευρωπαϊκών ερευνητικών προσπαθειών και να επιταχυνθούν η ανάπτυξη και η διάδοση των τεχνολογιών κυψελών καυσίμου και υδρογόνου. Για τον σκοπό αυτόν, η κοινή επιχείρηση ΚΚΥ θα πρέπει να είναι σε θέση να προκηρύσσει ανταγωνιστικές προσκλήσεις υποβολής προτάσεων έργων για την υλοποίηση των δραστηριοτήτων ΕΤΑ&Ε. Οι δραστηριότητες έρευνας θα πρέπει να τηρούν τις θεμελιώδεις και τις δεοντολογικές αρχές που εφαρμόζονται στο έβδομο πρόγραμμα-πλαίσιο.
            
         
               (14)
            
            
               Τα ιδρυτικά μέλη της κοινής επιχείρησης ΚΚΥ θα πρέπει να είναι η Κοινότητα, εκπροσωπούμενη από την Επιτροπή ως εκπρόσωπο του δημόσιου τομέα, και ο Ευρωπαϊκός Βιομηχανικός Όμιλος της Κοινής Τεχνολογικής Πρωτοβουλίας για τις Κυψέλες Καυσίμου και το Υδρογόνο (στο εξής «Βιομηχανικός Όμιλος»), ο οποίος εκπροσωπεί τα συμφέροντα του κλάδου και είναι ανοικτός σε ιδιωτικές επιχειρήσεις. Ένας ερευνητικός όμιλος μπορεί να γίνει μέλος της κοινής επιχείρησης ΚΚΥ.
            
         
               (15)
            
            
               Οι δαπάνες λειτουργίας της κοινής επιχείρησης ΚΚΥ θα πρέπει να χρηματοδοτούνται εξαρχής ισομερώς από την Κοινότητα και από τον Βιομηχανικό Όμιλο. Σε περίπτωση σύστασης ερευνητικού ομίλου, αυτός θα πρέπει επίσης να συνεισφέρει στη χρηματοδότηση των δαπανών λειτουργίας.
            
         
               (16)
            
            
               Οι επιχειρησιακές δαπάνες θα πρέπει να καλύπτονται από την Κοινότητα, τον κλάδο και άλλες δημόσιες και ιδιωτικές νομικές οντότητες που συμμετέχουν στις δραστηριότητες. Περαιτέρω χρηματοδοτικές επιλογές μπορούν να είναι διαθέσιμες, μεταξύ άλλων, από την Ευρωπαϊκή Τράπεζα Επενδύσεων, ιδίως μέσω της χρηματοδοτικής διευκόλυνσης καταμερισμού του κινδύνου που αναπτύχθηκε από κοινού με την Ευρωπαϊκή Τράπεζα Επενδύσεων και την Επιτροπή, σύμφωνα με το παράρτημα ΙΙΙ της απόφασης 2006/971/ΕΚ.
            
         
               (17)
            
            
               Σύμφωνα με το έβδομο πρόγραμμα πλαίσιο και την απόφαση 2006/975/ΕΚ του Συμβουλίου, της 19ης Δεκεμβρίου 2006, περί του ειδικού προγράμματος που θα υλοποιηθεί με άμεσες δράσεις από το Κοινό Κέντρο Ερευνών με το οποίο τίθεται σε εφαρμογή το έβδομο πρόγραμμα πλαίσιο δραστηριοτήτων έρευνας, τεχνολογικής ανάπτυξης και επίδειξης της Ευρωπαϊκής Κοινότητας (2007-2013) (3) το Κοινό Κέντρο Ερευνών μπορεί να συμμετέχει κατά περίπτωση σε κοινές τεχνολογικές πρωτοβουλίες. Το Κοινό Κέντρο Ερευνών διαθέτει εξειδικευμένη εμπειρογνωμοσύνη στους τομείς των κυψελών καυσίμου και του υδρογόνου. Ως εκ τούτου πρέπει να διευκρινιστεί ότι η ενδεχόμενη συμβολή του σε κοινές τεχνολογικές πρωτοβουλίες δεν αποσκοπεί στο να αποτελέσει μέρος της κοινοτικής συμβολής που προβλέπεται από τις νομικές πράξεις για τη σύσταση των κοινών τεχνολογικών πρωτοβουλιών.
            
         
               (18)
            
            
               Η κοινή επιχείρηση ΚΚΥ θα πρέπει να είναι οργανισμός που θα συσταθεί από την Κοινότητα και η απαλλαγή ως προς την εκτέλεση του προϋπολογισμού της θα πρέπει να χορηγείται από το Ευρωπαϊκό Κοινοβούλιο, ύστερα από σύσταση του Συμβουλίου. Ωστόσο, θα πρέπει να ληφθούν υπόψη οι ιδιαιτερότητες που απορρέουν από τη φύση της ΚΤΠ ως σύμπραξης του δημόσιου και του ιδιωτικού τομέα, και ιδίως από τη συνεισφορά του ιδιωτικού τομέα στον προϋπολογισμό.
            
         
               (19)
            
            
               Η κοινή επιχείρηση ΚΚΥ θα πρέπει να θεσπίσει, σύμφωνα με τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (4) και υπό τον όρο πρότερης συναίνεσης της Επιτροπής, ειδικούς δημοσιονομικούς κανόνες οι οποίοι θα συνεκτιμούν τις ιδιαίτερες ανάγκες λειτουργίας της που προκύπτουν, ιδίως, από την ανάγκη συνδυασμού κοινοτικής και ιδιωτικής χρηματοδότησης για την αποδοτική και έγκαιρη υποστήριξη δραστηριοτήτων ΕΤΑ&Ε. Προκειμένου να εξασφαλιστεί εναρμονισμένη μεταχείριση μεταξύ, αφενός μεν, των συμμετεχόντων στις ερευνητικές δραστηριότητες της κοινής επιχείρησης ΚΚΥ, αφετέρου δε, των έμμεσων δράσεων του έβδομου προγράμματος-πλαισίου, είναι σκόπιμο να μη θεωρείται ο φόρος προστιθέμενης αξίας ως επιλέξιμη δαπάνη για κοινοτική χρηματοδότηση, σύμφωνα με τον κανονισμό (ΕΚ) αριθ. 1906/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, με τον οποίο καθορίζονται οι κανόνες συμμετοχής επιχειρήσεων, ερευνητικών κέντρων και πανεπιστημίων στις δράσεις που αναλαμβάνονται βάσει του έβδομου προγράμματος-πλαισίου και οι κανόνες διάδοσης των ερευνητικών αποτελεσμάτων (2007-2013) (5).
            
         
               (20)
            
            
               Οι κανόνες οργάνωσης και λειτουργίας της κοινής επιχείρησης ΚΚΥ θα πρέπει να καθορίζονται στο καταστατικό της κοινής επιχείρησης ΚΚΥ ως μέρος του παρόντος κανονισμού.
            
         
               (21)
            
            
               Η πολιτική για τα δικαιώματα διανοητικής ιδιοκτησίας της κοινής επιχείρησης ΚΚΥ θα πρέπει να προβλέπει δικαιώματα ιδιοκτησίας για τους συμμετέχοντες στα έργα ως κατόχους της βιομηχανικής ιδιοκτησίας που δημιουργείται μέσω της κοινής τεχνολογικής πρωτοβουλίας ΚΚΥ, και να καθιστά δυνατή την κατάλληλη αξιοποίησή της.
            
         
               (22)
            
            
               Θα πρέπει να λαμβάνονται κατάλληλα μέτρα για την πρόληψη παρατυπιών και απάτης και να κινούνται οι αναγκαίες διαδικασίες για την ανάκτηση απολεσθέντων, αχρεωστήτως καταβληθέντων ή κακώς χρησιμοποιηθέντων κονδυλίων, σύμφωνα με τον κανονισμό (ΕΚ, Ευρατόμ) αριθ. 2988/95 του Συμβουλίου, της 18ης Δεκεμβρίου 1995, σχετικά με την προστασία των οικονομικών συμφερόντων των Ευρωπαϊκών Κοινοτήτων (6), τον κανονισμό (ΕΚ, Ευρατόμ) αριθ. 2185/96, της 11ης Νοεμβρίου 1996, σχετικά με τους ελέγχους και εξακριβώσεις που διεξάγει επιτοπίως η Επιτροπή με σκοπό την προστασία των οικονομικών συμφερόντων των Ευρωπαϊκών Κοινοτήτων από απάτες και λοιπές παρατυπίες (7), και τον κανονισμό (ΕΚ) αριθ. 1073/1999 του Ευρωπαϊκού Κοινοβουλίου και του Συμβουλίου, της 25ης Μαΐου 1999, σχετικά με τις έρευνες που πραγματοποιούνται από την Ευρωπαϊκή Υπηρεσία Καταπολέμησης της Απάτης (OLAF) (8).
            
         
               (23)
            
            
               Ως οργανισμός με νομική προσωπικότητα, η κοινή επιχείρηση ΚΚΥ θα πρέπει να λογοδοτεί για τις πράξεις της. Αρμόδιο, κατά περίπτωση, για την επίλυση διαφορών που προκύπτουν από τις δραστηριότητες της κοινής επιχείρησης ΚΚΥ θα πρέπει να είναι το Δικαστήριο των Ευρωπαϊκών Κοινοτήτων.
            
         
               (24)
            
            
               Δεδομένου ότι ο στόχος του παρόντος κανονισμού, δηλαδή η σύσταση της κοινής επιχείρησης ΚΚΥ, είναι αδύνατο να επιτευχθεί επαρκώς από τα κράτη μέλη λόγω του υπερεθνικού χαρακτήρα και του μεγέθους της συγκεκριμένης ερευνητικής πρόκλησης, που απαιτεί τη συγκέντρωση συμπληρωματικών γνώσεων και χρηματοοικονομικών πόρων από διάφορους τομείς, κλάδους και χώρες, και δύναται συνεπώς να επιτευχθεί καλύτερα σε κοινοτικό επίπεδο, η Κοινότητα δύναται να λάβει μέτρα σύμφωνα με την αρχή της επικουρικότητας του άρθρου 5 της συνθήκης. Σύμφωνα με την αρχή της αναλογικότητας του ίδιου άρθρου, ο παρών κανονισμός δεν υπερβαίνει τα αναγκαίο μέτρο για την επίτευξη του στόχου αυτού,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Σύσταση
   1.   Για την υλοποίηση της κοινής τεχνολογικής πρωτοβουλίας (στο εξής «ΚΤΠ») για τις κυψέλες καυσίμου και το υδρογόνο, συστήνεται κοινή επιχείρηση (στο εξής «κοινή επιχείρηση ΚΚΥ»), για το χρονικό διάστημα μέχρι τις 31 Δεκεμβρίου 2017.
   2.   Η έδρα της κοινής επιχείρησης ΚΚΥ βρίσκεται στις Βρυξέλλες (Βέλγιο).
   Άρθρο 2
   Στόχοι
   1.   Η κοινή επιχείρηση ΚΚΥ συμβάλλει στην υλοποίηση του έβδομου προγράμματος-πλαισίου και ιδίως των θεματικών τομέων «Ενέργεια», «Νανοεπιστήμες, νανοτεχνολογίες, υλικά και νέες τεχνολογίες παραγωγής», «Περιβάλλον (συμπεριλαμβανομένης της αλλαγής του κλίματος)» και «Μεταφορές (συμπεριλαμβανομένης της αεροναυτικής)» του ειδικού προγράμματος «Συνεργασία».
   2.   Ειδικότερα, η κοινή επιχείρηση ΚΚΥ:
   
               α)
            
            
               αποσκοπεί στην κατάκτηση, από την Ευρώπη, παγκόσμιας πρωτοπορίας στις τεχνολογίες κυψελών καυσίμου και υδρογόνου και στη διευκόλυνση της διείσδυσης των τεχνολογιών κυψελών καυσίμου και υδρογόνου στην αγορά, ώστε να μπορέσουν οι δυνάμεις της αγοράς να παραγάγουν ουσιαστικά δημόσια οφέλη·
            
         
               β)
            
            
               υποστηρίζει, με συντονισμένο τρόπο, δραστηριότητες έρευνας, τεχνολογικής ανάπτυξης και επίδειξης (στο εξής «ΕΤΑ&Ε») στα κράτη μέλη και στις συνδεδεμένες χώρες του έβδομου προγράμματος-πλαισίου (στο εξής «συνδεδεμένες χώρες»), με σκοπό την αντιμετώπιση της ανεπάρκειας της αγοράς και εστιάζεται στην ανάπτυξη εμπορικών εφαρμογών, ώστε να διευκολυνθούν οι περαιτέρω προσπάθειες της βιομηχανίας για ταχεία διάδοση των τεχνολογιών κυψελών καυσίμου και υδρογόνου·
            
         
               γ)
            
            
               υποστηρίζει την υλοποίηση ΕΤΑ&Ε, των προτεραιοτήτων της ΚΤΠ για τις κυψέλες καυσίμου και το υδρογόνο, κυρίως με επιχορηγήσεις βάσει ανταγωνιστικών προσκλήσεων υποβολής προτάσεων·
            
         
               δ)
            
            
               αποσκοπεί στην ενθάρρυνση υψηλότερων δημόσιων και ιδιωτικών επενδύσεων στην έρευνα με αντικείμενο τις τεχνολογίες κυψελών καυσίμου και υδρογόνου στα κράτη μέλη και στις συνδεδεμένες χώρες.
            
         Άρθρο 3
   Νομικό καθεστώς
   Η κοινή επιχείρηση ΚΚΥ είναι κοινοτικός οργανισμός και διαθέτει νομική προσωπικότητα. Σε όλα τα κράτη μέλη της Ευρωπαϊκής Κοινότητας έχει την ευρύτερη δυνατή νομική ικανότητα που αναγνωρίζεται στα νομικά πρόσωπα από τις νομοθεσίες αυτών των κρατών. Δύναται ιδίως να αποκτά ή να διαθέτει κινητή και ακίνητη περιουσία και να παρίσταται ενώπιον δικαστηρίου.
   Άρθρο 4
   Καταστατικό
   Το καταστατικό της κοινής επιχείρησης ΚΚΥ, ως έχει στο παράρτημα, αποτελεί αναπόσπαστο τμήμα του παρόντος κανονισμού και εγκρίνεται ομού.
   Άρθρο 5
   Κοινοτική συνεισφορά
   1.   Η ανώτατη συνεισφορά της Κοινότητας για την κάλυψη των δαπανών λειτουργίας και των ερευνητικών δραστηριοτήτων της κοινής επιχείρησης ΚΚΥ ανέρχεται σε 470 εκατ. ευρώ. Η συνεισφορά καταβάλλεται από τις πιστώσεις του γενικού προϋπολογισμού της Ευρωπαϊκής Ένωσης που χορηγείται στους θεματικούς τομείς «Ενέργεια», «Νανοεπιστήμες, νανοτεχνολογίες, υλικά και νέες τεχνολογίες παραγωγής», «Περιβάλλον (συμπεριλαμβανομένης της αλλαγής του κλίματος)» και «Μεταφορές (συμπεριλαμβανομένης της αεροναυτικής)» του ειδικού προγράμματος «Συνεργασία» για την εκτέλεση του έβδομου προγράμματος-πλαισίου, σύμφωνα με τις διατάξεις του άρθρου 54 παράγραφος 2 στοιχείο β) του κανονισμού (ΕΚ, Ευρατόμ) αριθ. 1605/2002.
   2.   Οι λεπτομερείς όροι χρηματοοικονομικής συνεισφοράς της Κοινότητας καθορίζονται μέσω γενικής χρηματοοικονομικής συμφωνίας και ετήσιων χρηματοοικονομικών συμφωνιών, οι οποίες συνάπτονται μεταξύ της Επιτροπής, εξ ονόματος της Κοινότητας, και της κοινής επιχείρησης ΚΚΥ.
   3.   Η κοινοτική συνεισφορά στην κοινή επιχείρηση ΚΚΥ που χρησιμοποιείται για χρηματοδότηση των έργων κατανέμεται έπειτα από προκήρυξη ανοικτών και ανταγωνιστικών προσκλήσεων υποβολής προτάσεων και έπειτα από αξιολόγηση με τη συνδρομή ανεξάρτητων εμπειρογνωμόνων.
   4.   Οποιαδήποτε πιθανή χρηματοοικονομική ή σε είδος συνεισφορά του Κοινού Κέντρου Ερευνών προς την κοινή επιχείρηση ΚΚΥ δεν θεωρείται ως μέρος της συνεισφοράς της Κοινότητας της παραγράφου 1.
   Άρθρο 6
   Δημοσιονομικές διατάξεις
   1.   Η κοινή επιχείρηση ΚΚΥ θεσπίζει ειδικούς δημοσιονομικούς κανόνες σύμφωνα με το άρθρο 185 παράγραφος 1 του κανονισμού (ΕΚ, Ευρατόμ) αριθ. 1605/2002. Οι κανόνες αυτοί μπορούν να αποκλίνουν από τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του δημοσιονομικού κανονισμού (9), εφόσον τούτο απαιτείται από τις ειδικές επιχειρησιακές ανάγκες της κοινής επιχείρησης ΚΚΥ και υπό την προϋπόθεση προηγούμενης συναίνεσης της Επιτροπής.
   2.   Η κοινή επιχείρηση ΚΚΥ έχει δική της δυνατότητα εσωτερικού ελέγχου.
   Άρθρο 7
   Προσωπικό
   1.   Στο προσωπικό και στον εκτελεστικό διευθυντή της κοινής επιχείρησης ΚΚΥ εφαρμόζονται ο κανονισμός υπηρεσιακής κατάστασης των υπαλλήλων των Ευρωπαϊκών Κοινοτήτων, το καθεστώς που εφαρμόζεται επί του λοιπού προσωπικού των Ευρωπαϊκών Κοινοτήτων και οι κανόνες εφαρμογής τους που θεσπίστηκαν από κοινού από τα θεσμικά όργανα της Ευρωπαϊκής Κοινότητας.
   2.   Με την επιφύλαξη της παραγράφου 3 του παρόντος άρθρου και του άρθρου 6 παράγραφος 3 του καταστατικού, η κοινή επιχείρηση ΚΚΥ ασκεί έναντι του προσωπικού της τις εξουσίες που ανατίθενται στην αρμόδια για τους διορισμούς αρχή από τον κανονισμό υπηρεσιακής κατάστασης των υπαλλήλων των Ευρωπαϊκών Κοινοτήτων και στην αρμόδια για τη σύναψη συμβάσεων αρχή από το καθεστώς που εφαρμόζεται στο λοιπό προσωπικό των Ευρωπαϊκών Κοινοτήτων.
   3.   Το διοικητικό συμβούλιο εγκρίνει, σε συμφωνία με την Επιτροπή, τα αναγκαία μέτρα εφαρμογής που αναφέρονται στο άρθρο 110 του κανονισμού υπηρεσιακής κατάστασης των υπαλλήλων των Ευρωπαϊκών Κοινοτήτων και του καθεστώτος που εφαρμόζεται επί του λοιπού προσωπικού των Ευρωπαϊκών Κοινοτήτων.
   4.   Οι πόροι σε προσωπικό καθορίζονται στον πίνακα προσωπικού της κοινής επιχείρησης ΚΚΥ που περιλαμβάνεται στον ετήσιο προϋπολογισμό της.
   5.   Το προσωπικό της κοινής επιχείρησης ΚΚΥ αποτελείται από έκτακτους υπαλλήλους και συμβασιούχους υπαλλήλους προσλαμβανόμενους με σύμβαση ορισμένης διάρκειας η οποία ανανεώνεται μόνον άπαξ για ορισμένη διάρκεια. Το συνολικό διάστημα της πρόσληψης δεν υπερβαίνει τα επτά έτη και σε καμία περίπτωση δεν υπερβαίνει τη διάρκεια της κοινής επιχείρησης.
   6.   Όλες οι δαπάνες που αφορούν το προσωπικό βαρύνουν την κοινή επιχείρηση ΚΚΥ.
   Άρθρο 8
   Προνόμια και ασυλίες
   Στην κοινή επιχείρηση ΚΚΥ και στο προσωπικό της εφαρμόζεται το πρωτόκολλο περί προνομίων και ασυλιών των Ευρωπαϊκών Κοινοτήτων.
   Άρθρο 9
   Ευθύνη
   1.   Η συμβατική ευθύνη της κοινής επιχείρησης ΚΚΥ διέπεται από τις σχετικές συμβατικές διατάξεις και από το εφαρμοστέο στην εκάστοτε συμφωνία ή σύμβαση δίκαιο.
   2.   Στην περίπτωση εξωσυμβατικής ευθύνης, η κοινή επιχείρηση ΚΚΥ αποκαθιστά οποιαδήποτε βλάβη προκαλεί το προσωπικό της κατά την εκτέλεση των καθηκόντων του, σύμφωνα με τις κοινές γενικές αρχές των νομοθεσιών των κρατών μελών.
   3.   Τυχόν πληρωμές εκ μέρους της κοινής επιχείρησης ΚΚΥ συνεπεία της αναφερόμενης στις παραγράφους 1 και 2 ευθύνης, καθώς και τα εξ αυτής έξοδα και δαπάνες θεωρούνται ως δαπάνες της κοινής επιχείρησης ΚΚΥ και καλύπτονται από τους πόρους της κοινής επιχείρησης ΚΚΥ.
   4.   Η κοινή επιχείρηση ΚΚΥ είναι η μόνη υπεύθυνη για την εκπλήρωση των υποχρεώσεών της.
   Άρθρο 10
   Αρμοδιότητα του Δικαστηρίου και εφαρμοστέο δίκαιο
   1.   Το Δικαστήριο έχει αρμοδιότητα να αποφαίνεται:
   
               α)
            
            
               επί οποιασδήποτε διαφοράς μεταξύ των μελών, η οποία αναφέρεται στο αντικείμενο του παρόντος κανονισμού και στο καταστατικό που αναφέρεται στο άρθρο 4·
            
         
               β)
            
            
               δυνάμει οποιασδήποτε ρήτρας διαιτησίας που περιλαμβάνεται σε συμφωνίες ή συμβάσεις που συνάπτονται από την κοινή επιχείρηση ΚΚΥ·
            
         
               γ)
            
            
               επί προσφυγών που ασκούνται κατά της κοινής επιχείρησης ΚΚΥ, συμπεριλαμβανομένων αποφάσεων των οργάνων της, υπό τους όρους των άρθρων 230 και 232 της συνθήκης·
            
         
               δ)
            
            
               επί διαφορών που αφορούν την αποζημίωση για βλάβες που προκαλούν οι υπάλληλοι της κοινής επιχείρησης ΚΚΥ κατά την εκτέλεση των καθηκόντων τους.
            
         2.   Για κάθε θέμα που δεν καλύπτεται από τον παρόντα κανονισμό ή από άλλες πράξεις του κοινοτικού δικαίου, εφαρμόζεται το δίκαιο του κράτους στο οποίο βρίσκεται η έδρα της κοινής επιχείρησης ΚΚΥ.
   Άρθρο 11
   Εκθέσεις, αξιολόγηση και απαλλαγή
   1.   Η Επιτροπή υποβάλλει στο Ευρωπαϊκό Κοινοβούλιο και το Συμβούλιο ετήσια έκθεση σχετικά με την πρόοδο των εργασιών της κοινής επιχείρησης ΚΚΥ. Η εν λόγω έκθεση περιλαμβάνει λεπτομέρειες της εφαρμογής, μεταξύ άλλων τον αριθμό των υποβαλλόμενων προτάσεων, τον αριθμό των προτάσεων που επιλέγονται για χρηματοδότηση, το είδος των συμμετεχόντων, συμπεριλαμβανομένων των ΜΜΕ, και στατιστικά στοιχεία ανά χώρα.
   2.   Μέχρι τις 30 Μαΐου 2011 αλλά σε καμία περίπτωση μετά τις 30 Ιουνίου 2011, καθώς και μέχρι τις 31 Δεκεμβρίου 2013, η Επιτροπή, επικουρούμενη από ανεξάρτητους εμπειρογνώμονες, διενεργεί ενδιάμεση αξιολόγηση της κοινής επιχείρησης ΚΚΥ σύμφωνα με την εντολή που καθορίζεται ύστερα από διαβούλευση με την κοινή επιχείρηση ΚΚΥ. Οι αξιολογήσεις αυτές αφορούν την ποιότητα και την αποτελεσματικότητα της κοινής επιχείρησης ΚΚΥ καθώς και τη σημειωθείσα πρόοδο προς την επίτευξη των στόχων της. Η Επιτροπή κοινοποιεί στο Ευρωπαϊκό Κοινοβούλιο και το Συμβούλιο τα συμπεράσματα των αξιολογήσεων, συνοδευόμενα από τις παρατηρήσεις της και, εφόσον απαιτείται, τις προτάσεις για τροποποίηση του παρόντος κανονισμού, συμπεριλαμβανομένης της πιθανής πρόωρης λήξης της κοινής επιχείρησης.
   3.   Το αργότερο έξι μήνες από τη λήξη της κοινής επιχείρησης, η Επιτροπή, επικουρούμενη από ανεξάρτητους εμπειρογνώμονες, διεξάγει τελική αξιολόγηση της κοινής επιχείρησης ΚΚΥ. Τα αποτελέσματα της τελικής αξιολόγησης υποβάλλονται στο Ευρωπαϊκό Κοινοβούλιο και το Συμβούλιο.
   4.   Απαλλαγή ως προς την εκτέλεση του προϋπολογισμού της κοινής επιχείρησης ΚΚΥ χορηγείται από το Ευρωπαϊκό Κοινοβούλιο, ύστερα από σύσταση του Συμβουλίου, βάσει της διαδικασίας που προβλέπουν οι δημοσιονομικοί κανόνες της κοινής επιχείρησης ΚΚΥ.
   Άρθρο 12
   Προστασία των οικονομικών συμφερόντων των μελών και μέτρα για την καταπολέμηση της απάτης
   1.   Η κοινή επιχείρηση ΚΚΥ εξασφαλίζει ότι τα οικονομικά συμφέροντα των μελών της προστατεύονται επαρκώς μέσω της διεξαγωγής ή ανάθεσης κατάλληλων εσωτερικών και εξωτερικών ελέγχων.
   2.   Σε περίπτωση παρατυπιών εκ μέρους της κοινής επιχείρησης ΚΚΥ ή του προσωπικού της, τα μέλη της κοινής επιχείρησης ΚΚΥ διατηρούν το δικαίωμα να ανακτήσουν τυχόν αχρεωστήτως καταβληθέντα ποσά, μεταξύ άλλων με μείωση ή αναστολή των επόμενων συνεισφορών προς την κοινή επιχείρηση ΚΚΥ.
   3.   Για την καταπολέμηση της απάτης, της διαφθοράς και κάθε άλλης παράνομης δραστηριότητας εφαρμόζεται ο κανονισμός (ΕΚ) αριθ. 1073/1999.
   4.   Η κοινή επιχείρηση ΚΚΥ διενεργεί επιτόπιους δημοσιονομικούς και άλλους ελέγχους μεταξύ των αποδεκτών της δημόσιας χρηματοδότησης της κοινής επιχείρησης ΚΚΥ.
   5.   Εφόσον απαιτείται, η Επιτροπή ή/και το Ευρωπαϊκό Ελεγκτικό Συνέδριο μπορούν να διενεργούν επιτόπιους ελέγχους μεταξύ των αποδεκτών της χρηματοδότησης της κοινής επιχείρησης ΚΚΥ και των υπαλλήλων που είναι αρμόδιοι για τη χορήγησή της. Για το σκοπό αυτόν, η κοινή επιχείρηση ΚΚΥ διασφαλίζει ότι στις συμφωνίες επιχορήγησης και στις συμβάσεις που συνάπτει αναγνωρίζεται το δικαίωμα της Επιτροπής ή/και του Ελεγκτικού Συνεδρίου να διενεργούν, για λογαριασμό της κοινής επιχείρησης ΚΚΥ, τους ενδεδειγμένους ελέγχους και, σε περίπτωση που διαπιστωθούν παρατυπίες, να επιβάλλουν αποτρεπτικές και αναλογικές κυρώσεις.
   6.   Η Ευρωπαϊκή Υπηρεσία Καταπολέμησης της Απάτης (στο εξής «OLAF»), που συγκροτήθηκε με την απόφαση 1999/352/ΕΚ, ΕΚΑΧ, Ευρατόμ της Επιτροπής (10), διαθέτει τις ίδιες εξουσίες όσον αφορά την κοινή επιχείρηση ΚΚΥ και τα μέλη του προσωπικού της όπως εκείνες που διαθέτει ως προς τις υπηρεσίες της Επιτροπής. Μόλις συσταθεί, η κοινή επιχείρηση ΚΚΥ, προσχωρεί στη διοργανική συμφωνία, της 25ης Μαΐου 1999, μεταξύ του Ευρωπαϊκού Κοινοβουλίου, του Συμβουλίου και της Επιτροπής σχετικά με τις εσωτερικές έρευνες που πραγματοποιούνται από την OLAF (11). Η κοινή επιχείρηση ΚΚΥ θεσπίζει τα απαραίτητα μέτρα για τη διευκόλυνση των εσωτερικών ερευνών που διεξάγει η OLAF.
   Άρθρο 13
   Απόρρητο
   Με την επιφύλαξη του άρθρου 14, η κοινή επιχείρηση ΚΚΥ εξασφαλίζει την προστασία των ευαίσθητων πληροφοριών, η κοινολόγηση των οποίων θα μπορούσε να βλάψει τα συμφέροντα των μελών της ή των συμμετεχόντων σε δραστηριότητες της κοινής επιχείρησης ΚΚΥ.
   Άρθρο 14
   Διαφάνεια
   1.   Ο κανονισμός (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, σχετικά με την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (12), εφαρμόζεται στα έγγραφα που κατέχει η κοινή επιχείρηση ΚΚΥ.
   2.   Η κοινή επιχείρηση ΚΚΥ θεσπίζει τις πρακτικές ρυθμίσεις εφαρμογής του κανονισμού (ΕΚ) αριθ. 1049/2001 μέχρι τις 15 Δεκεμβρίου 2008.
   3.   Οι αποφάσεις που λαμβάνει η κοινή επιχείρηση ΚΚΥ δυνάμει του άρθρου 8 του κανονισμού (ΕΚ) αριθ. 1049/2001 δύνανται να αποτελέσουν αντικείμενο καταγγελίας στον Διαμεσολαβητή ή προσφυγής στο Δικαστήριο, σύμφωνα με τους όρους που προβλέπονται αντιστοίχως στα άρθρα 195 και 230 της συνθήκης.
   Άρθρο 15
   Διανοητική ιδιοκτησία
   Η κοινή επιχείρηση ΚΚΥ θεσπίζει κανόνες σχετικά με την προστασία, τη χρήση και τη διάδοση των ερευνητικών αποτελεσμάτων βάσει των αρχών του κανονισμού (ΕΚ) αριθ. 1906/2006 (στο εξής «οι κανόνες συμμετοχής του έβδομου προγράμματος-πλαισίου»), όπως αναφέρεται στο άρθρο 25 του καταστατικού, με τους οποίους διασφαλίζεται, κατά περίπτωση, η προστασία της διανοητικής ιδιοκτησίας που παράγεται από τις δραστηριότητες ΕΤΑ&Ε που αναλαμβάνονται δυνάμει του παρόντος κανονισμού, καθώς και η αξιοποίηση και διάδοση των ερευνητικών αποτελεσμάτων.
   Άρθρο 16
   Προπαρασκευαστικές ενέργειες
   1.   Η Επιτροπή είναι υπεύθυνη για τη σύσταση και την αρχική λειτουργία της κοινής επιχείρησης ΚΚΥ έως ότου η κοινή επιχείρηση αποκτήσει τη λειτουργική ικανότητα εκτέλεσης του προϋπολογισμού της. Η Επιτροπή διενεργεί, σύμφωνα με το κοινοτικό δίκαιο, κάθε απαραίτητη ενέργεια σε συνεργασία με τα μέλη της και με τη συμμετοχή των αρμόδιων φορέων.
   2.   Για τον σκοπό αυτό, μέχρις ότου αναλάβει ο εκτελεστικός διευθυντής τα καθήκοντά του μετά το διορισμό του από το διοικητικό συμβούλιο σύμφωνα με το άρθρο 6 παράγραφος 4 του καταστατικού, η Επιτροπή μπορεί να διαθέσει περιορισμένο αριθμό υπαλλήλων της, μεταξύ άλλων και για την εκπλήρωση των καθηκόντων του εκτελεστικού διευθυντή, σε προσωρινή βάση.
   3.   Ο προσωρινός εκτελεστικός διευθυντής μπορεί να εγκρίνει όλες τις πληρωμές που καλύπτονται από τις πιστώσεις οι οποίες προβλέπονται στον προϋπολογισμό της κοινής επιχείρησης ΚΚΥ από τη στιγμή που εγκριθεί από το διοικητικό συμβούλιο, και μπορεί να συνάπτει συμβάσεις, συμπεριλαμβανομένων των συμβάσεων για την πρόσληψη προσωπικού, μετά την έγκριση του πίνακα προσωπικού της κοινής επιχείρησης ΚΚΥ. Ο διατάκτης της Επιτροπής μπορεί να εγκρίνει όλες τις πληρωμές που καλύπτονται από τις πιστώσεις που προβλέπονται στο γενικό προϋπολογισμό της κοινής επιχείρησης ΚΚΥ.
   Άρθρο 17
   Στήριξη από τη φιλοξενούσα χώρα
   Μεταξύ της κοινής επιχείρησης ΚΚΥ και του Βελγίου συνάπτεται συμφωνία φιλοξενίας όσον αφορά τη στέγαση σε γραφεία, τα προνόμια και τις ασυλίες και τη λοιπή στήριξη που πρέπει να προσφέρει το Βέλγιο στην κοινή επιχείρηση ΚΚΥ.
   Άρθρο 18
   Έναρξη ισχύος
   Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 30 Μαΐου 2008.
      
         
            Για το Συμβούλιο
         
         
            Ο Πρόεδρος
         
         A. VIZJAK
      
   
   
      (1)  ΕΕ L 412 της 30.12.2006, σ. 1.
   
      (2)  ΕΕ L 400 της 30.12.2006, σ. 86. Διορθωμένο κείμενο στην ΕΕ L 54 της 22.2.2007, σ. 30.
   
      (3)  ΕΕ L 400 της 30.12.2006, σ. 369, όπως διορθώθηκε με την ΕΕ L 54 της 22.2.2007, σ. 126.
   
      (4)  ΕΕ L 248 της 16.9.2002, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 1525/2007 (ΕΕ L 343 της 27.12.2007, σ. 9).
   
      (5)  ΕΕ L 391 της 30.12.2006, σ. 1.
   
      (6)  ΕΕ L 312 της 23.12.1995, σ. 1. Κανονισμός όπως τροποποιήθηκε από τον κανονισμό (ΕΚ) αριθ. 1233/2007 (ΕΕ L 279 της 23.10.2007, σ. 10).
   
      (7)  ΕΕ L 292 της 15.11.1996, σ. 2.
   
      (8)  ΕΕ L 136 της 31.5.1999, σ. 1.
   
      (9)  ΕΕ L 357 της 31.12.2002, σ. 72.
   
      (10)  ΕΕ L 136 της 31.5.1999, σ. 20.
   
      (11)  ΕΕ L 136 της 31.5.1999, σ. 15.
   
      (12)  ΕΕ L 145 της 31.5.2001, σ. 43.
   ΠΑΡΑΡΤΗΜΑ
   ΚΑΤΑΣΤΑΤΙΚΟ ΤΗΣ ΚΟΙΝΗΣ ΕΠΙΧΕΙΡΗΣΗΣ «ΚΥΨΕΛΕΣ ΚΑΥΣΙΜΟΥ ΚΑΙ ΥΔΡΟΓΟΝΟ»
   Άρθρο 1
   Κύρια καθήκοντα και δραστηριότητες
   Τα κύρια καθήκοντα και δραστηριότητες της κοινής επιχείρησης ΚΚΥ είναι τα εξής:
   
               α)
            
            
               η εξασφάλιση της σύστασης και της αποτελεσματικής διαχείρισης της κοινής τεχνολογικής πρωτοβουλίας για τις κυψέλες καυσίμου και το υδρογόνο·
            
         
               β)
            
            
               η δημιουργία κρίσιμης μάζας ερευνητικών προσπαθειών η οποία θα αυξήσει την εμπιστοσύνη του κλάδου, των δημόσιων και των ιδιωτικών επενδυτών, των αρμόδιων για τη λήψη αποφάσεων και άλλων άμεσα ενδιαφερομένων και θα τους ενθαρρύνει να μετάσχουν σε ένα μακροπρόθεσμο πρόγραμμα·
            
         
               γ)
            
            
               η προσέλκυση περαιτέρω επιχειρηματικών, εθνικών και περιφερειακών επενδύσεων σε ΕΤΑ&Ε·
            
         
               δ)
            
            
               η ολοκλήρωση της ΕΤΑ&E, η εστίαση στην επίτευξη μακροπρόθεσμων στόχων βιωσιμότητας και βιομηχανικής ανταγωνιστικότητας όσον αφορά το κόστος, τις επιδόσεις και τη βιωσιμότητα, και η άρση κρίσιμων τεχνολογικών φραγμών·
            
         
               ε)
            
            
               η τόνωση της καινοτομίας και της εμφάνισης νέων αλυσίδων αξίας με συμμετοχή ΜΜΕ·
            
         
               στ)
            
            
               η διευκόλυνση της διάδρασης μεταξύ βιομηχανίας, πανεπιστημίων και ερευνητικών κέντρων, μεταξύ άλλων και επί της βασικής έρευνας·
            
         
               ζ)
            
            
               η προαγωγή της συμμετοχής ΜΜΕ στις δραστηριότητές της σύμφωνα με τους στόχους του έβδομου προγράμματος-πλαισίου·
            
         
               η)
            
            
               η ενθάρρυνση της συμμετοχής οργανισμών από όλα τα κράτη μέλη και τις συνδεδεμένες χώρες·
            
         
               θ)
            
            
               η διεξαγωγή κοινωνικοτεχνοοικονομικής έρευνας ευρείας εμβέλειας με σκοπό την αξιολόγηση και την παρακολούθηση της τεχνολογικής προόδου και των μη τεχνικών φραγμών που παρεμποδίζουν την είσοδο στην αγορά·
            
         
               ι)
            
            
               η διεξαγωγή ερευνητικών δραστηριοτήτων προς υποστήριξη της εκπόνησης νέων κανονισμών και προτύπων και την αναθεώρηση των υφιστάμενων, με σκοπό την εξάλειψη των τεχνητών φραγμών στην είσοδο στην αγορά, και υποστήριξη της εναλλαξιμότητας, της διαλειτουργικότητας, των διασυνοριακών συναλλαγών υδρογόνου, και των εξαγωγικών αγορών, και, παράλληλα, η διασφάλιση της ασφαλούς λειτουργίας και η μη παρεμπόδιση της καινοτομίας·
            
         
               ια)
            
            
               η διεξαγωγή δραστηριοτήτων κοινοποίησης και πληροφόρησης και η παροχή αξιόπιστων πληροφοριών με σκοπό την καλύτερη ευαισθητοποίηση του κοινού και την εκ μέρους του αποδοχή της ασφάλειας του υδρογόνου και των πλεονεκτημάτων που παρουσιάζουν οι νέες τεχνολογίες για το περιβάλλον, την ασφάλεια εφοδιασμού, το ενεργειακό κόστος και την απασχόληση·
            
         
               ιβ)
            
            
               η εκπόνηση και εφαρμογή πολυετούς σχεδίου υλοποίησης·
            
         
               ιγ)
            
            
               η δέσμευση κοινοτικών κονδυλίων και η κινητοποίηση πόρων του ιδιωτικού τομέα και άλλων δημόσιων πόρων που απαιτούνται για την υλοποίηση των δραστηριοτήτων ΕΤΑ&Ε·
            
         
               ιδ)
            
            
               η διασφάλιση της ορθής διεξαγωγής των δραστηριοτήτων ΕΤΑ&E και της χρηστής δημοσιονομικής διαχείρισης των πόρων·
            
         
               ιε)
            
            
               η δημοσίευση και η διάδοση πληροφοριών σχετικά με τα έργα, συμπεριλαμβανομένων των ονομάτων των συμμετεχόντων, των αποτελεσμάτων των δραστηριοτήτων ΕΤΑ&E, και του ποσού της χρηματοοικονομικής συνεισφοράς της κοινής επιχείρησης ΚΚΥ·
            
         
               ιστ)
            
            
               η ενημέρωση των νομικών οντοτήτων που έχουν συνάψει συμφωνία επιχορήγησης με την κοινή επιχείρηση ΚΚΥ σχετικά με τις υφιστάμενες δυνατότητες δανεισμού από την Ευρωπαϊκή Τράπεζα Επενδύσεων, και ιδίως τη χρηματοδοτική διευκόλυνση επιμερισμού του κινδύνου που δημιουργήθηκε δυνάμει του έβδομου προγράμματος-πλαισίου·
            
         
               ιζ)
            
            
               η διασφάλιση υψηλού επιπέδου διαφάνειας και θεμιτού ανταγωνισμού υπό ίσους όρους πρόσβασης για όλους τους υποψήφιους συμμετέχοντες στις δραστηριότητες ΕΤΑ&E της κοινής επιχείρησης ΚΚΥ, ανεξάρτητα αν είναι μέλη ή μη του ερευνητικού ομίλου ή του Βιομηχανικού Ομίλου (ιδίως τις ΜΜΕ)·
            
         
               ιη)
            
            
               η παρακολούθηση των διεθνών εξελίξεων στον συγκεκριμένο τομέα και, ανάλογα με την περίπτωση, η ανάπτυξη διεθνών συνεργασιών·
            
         
               ιθ)
            
            
               η ανάπτυξη στενής συνεργασίας και η εξασφάλιση του συντονισμού με το πρόγραμμα-πλαίσιο Έρευνας και με άλλες ευρωπαϊκές, εθνικές και διακρατικές δραστηριότητες, φορείς και ενδιαφερομένους·
            
         
               κ)
            
            
               η παρακολούθηση της προόδου όσον αφορά την επίτευξη των στόχων της κοινής επιχείρησης ΚΚΥ·
            
         
               κα)
            
            
               η διεξαγωγή οποιασδήποτε άλλης δραστηριότητας που απαιτείται για την επίτευξη των στόχων που αναφέρονται στο άρθρο 2 του κανονισμού.
            
         Άρθρο 2
   Μέλη
   1.   Τα ιδρυτικά μέλη της κοινής επιχείρησης ΚΚΥ (στο εξής «ιδρυτικά μέλη») είναι:
   
               α)
            
            
               η Κοινότητα, εκπροσωπούμενη από την Επιτροπή και
            
         
               β)
            
            
               μετά την αποδοχή του παρόντος καταστατικού, ο European Fuel Cell and Hydrogen Joint Technology Initiative Industry Grouping Aisbl (Ευρωπαϊκός Βιομηχανικός Όμιλος της Κοινής Τεχνολογικής Πρωτοβουλίας για τις Κυψέλες Καυσίμου και το Υδρογόνο), μη κερδοσκοπική οργάνωση συσταθείσα δυνάμει του βελγικού δικαίου (αριθμός μητρώου: 890025478, με μόνιμο γραφείο στις Βρυξέλλες, Βέλγιο), με σκοπό να συμβάλει στην υλοποίηση των στόχων της κοινής επιχείρησης ΚΚΥ (στο εξής «Βιομηχανικός Όμιλος»).
            
         2.   Ο Βιομηχανικός Όμιλος:
   
               —
            
            
               διασφαλίζει ότι η συνεισφορά του στους πόρους της κοινής επιχείρησης ΚΚΥ, σύμφωνα με το άρθρο 12 του παρόντος καταστατικού, χορηγείται προκαταβολικά σε χρήμα ώστε να καλύψει το 50 % των δαπανών λειτουργίας της κοινής επιχείρησης ΚΚΥ και εγγράφεται στον προϋπολογισμό της κοινής επιχείρησης ΚΚΥ πριν από την έναρξη κάθε οικονομικού έτους,
            
         
               —
            
            
               διασφαλίζει ότι η συνεισφορά του κλάδου στην υλοποίηση των δραστηριοτήτων ΕΤΑ&E που χρηματοδοτούνται από την κοινή επιχείρηση ΚΚΥ ισούται τουλάχιστον προς την κοινοτική συνεισφορά,
            
         
               —
            
            
               είναι ανοικτός στην προσχώρηση, με δίκαιους όρους, οποιασδήποτε νομικής οντότητας ιδιωτικού δικαίου (συμπεριλαμβανομένων των ΜΜΕ) που έχει συσταθεί σύμφωνα με το δίκαιο κράτους μέλους ή συνδεδεμένης χώρας και έχει την καταστατική της έδρα, την κεντρική της διοίκηση ή τον κύριο τόπο άσκησης των δραστηριοτήτων της στον χώρο αυτόν, υπό την προϋπόθεση ότι δραστηριοποιείται στο πεδίο των κυψελών καυσίμου και υδρογόνου στην Ευρώπη, και ότι δεσμεύεται να συνεισφέρει στην υλοποίηση των στόχων και στους πόρους της κοινής επιχείρησης ΚΚΥ.
            
         3.   Ένας ερευνητικός όμιλος μπορεί να γίνει μέλος της κοινής επιχείρησης ΚΚΥ, μετά τη σύστασή της, υπό τον όρο ότι έχει αποδεχθεί το παρόν καταστατικό.
   Ο ερευνητικός όμιλος:
   
               —
            
            
               είναι ανοικτός στην προσχώρηση, με δίκαιους όρους, οποιουδήποτε ερευνητικού οργανισμού, συμπεριλαμβανομένων πανεπιστημίων ή ερευνητικών κέντρων, εγκατεστημένων σε κράτος μέλος ή συνδεδεμένη χώρα, εκτός εκείνων που εκπροσωπούν τα συμφέροντα του κλάδου ή όσων συγκροτούνται από εταιρεία για αποκλειστικά ερευνητικούς σκοπούς για λογαριασμό αυτής της εταιρείας,
            
         
               —
            
            
               είναι μη κερδοσκοπική οργάνωση σκοπός της οποίας είναι να συμβάλει στην υλοποίηση των στόχων της κοινής επιχείρησης ΚΚΥ,
            
         
               —
            
            
               έχει συσταθεί νόμιμα δυνάμει του βελγικού δικαίου και λειτουργεί σύμφωνα με τον εσωτερικό κανονισμό λειτουργίας του, δεόντως εγκεκριμένο συναρτήσει της ΚΤΠ,
            
         
               —
            
            
               διασφαλίζει ότι η συνεισφορά του στους πόρους της κοινής επιχείρησης ΚΚΥ χορηγείται προκαταβολικά σε χρήμα, ώστε να καλύψει το ένα δωδέκατο των δαπανών λειτουργίας της κοινής επιχείρησης ΚΚΥ, και εγγράφεται στον προϋπολογισμό της κοινής επιχείρησης ΚΚΥ πριν από την έναρξη κάθε οικονομικού έτους.
            
         Άρθρο 3
   Προσχώρηση και μεταβολές της σύνθεσης
   1.   Τυχόν αιτήσεις προσχώρησης στον ερευνητικό όμιλο της κοινής επιχείρησης ΚΚΥ υποβάλλονται στο διοικητικό συμβούλιο προς έγκριση.
   2.   Κατά τη λήψη των αποφάσεων του διοικητικού συμβουλίου για προσχώρηση στον ερευνητικό όμιλο λαμβάνονται υπόψη η συνάφεια και η δυνητική προστιθέμενη αξία του ερευνητικού ομίλου για την επίτευξη των στόχων της κοινής επιχείρησης ΚΚΥ. Η Επιτροπή παρέχει εγκαίρως πληροφοριακά στοιχεία στο Συμβούλιο σχετικά με την αξιολόγηση και, ανάλογα με την περίπτωση, σχετικά με την απόφαση του διοικητικού συμβουλίου.
   3.   Η ιδιότητα μέλους της κοινής επιχείρησης ΚΚΥ μεταβιβάζεται σε τρίτους μόνον με τη συγκατάθεση του διοικητικού συμβουλίου.
   4.   Οποιοδήποτε ιδρυτικό μέλος δύναται να παραιτηθεί από την ιδιότητα του μέλους της κοινής επιχείρησης ΚΚΥ. Στην περίπτωση αυτήν, η κοινή επιχείρηση ΚΚΥ διαλύεται όπως προβλέπεται στο άρθρο 27.
   5.   Ο ερευνητικός όμιλος δύναται να παραιτηθεί από την ιδιότητα του μέλους της κοινής επιχείρησης ΚΚΥ. Η παραίτηση καθίσταται οριστική και ανέκκλητη έξι μήνες μετά τη σχετική κοινοποίηση προς τα ιδρυτικά μέλη, οπότε το αποχωρούν μέλος απαλλάσσεται από όλες τις υποχρεώσεις πλην των υποχρεώσεων που έχει εγκρίνει η κοινή επιχείρηση ΚΚΥ πριν από την παραίτηση.
   6.   Τα ιδρυτικά μέλη και ο ερευνητικός όμιλος, εάν γίνει μέλος, αποκαλούνται στο εξής «μέλη».
   Άρθρο 4
   Όργανα
   1.   Τα όργανα της κοινής επιχείρησης ΚΚΥ είναι:
   
               α)
            
            
               το διοικητικό συμβούλιο·
            
         
               β)
            
            
               ο εκτελεστικός διευθυντής·
            
         
               γ)
            
            
               η επιστημονική επιτροπή.
            
         2.   Σε περίπτωση που κάποιο συγκεκριμένο καθήκον δεν έχει ανατεθεί σε κανένα όργανο, αρμόδιο είναι το διοικητικό συμβούλιο.
   3.   Η ομάδα εκπροσώπων των κρατών της ΚΚΥ και η γενική συνέλευση ενδιαφερομένων είναι εξωτερικά συμβουλευτικά όργανα της κοινής επιχείρησης ΚΚΥ.
   Άρθρο 5
   Διοικητικό συμβούλιο
   1.   Σύνθεση και διαδικασία λήψης αποφάσεων:
   
               α)
            
            
               το διοικητικό συμβούλιο απαρτίζεται από έξι εκπροσώπους του Βιομηχανικού Ομίλου και έξι εκπροσώπους της Επιτροπής·
            
         
               β)
            
            
               εφόσον συσταθεί ο ερευνητικός όμιλος, η Επιτροπή παραχωρεί μία έδρα στον εκπρόσωπό του·
            
         
               γ)
            
            
               κάθε μέλος του διοικητικού συμβουλίου διαθέτει μία ψήφο. Η ψήφος της Επιτροπής είναι αδιαίρετη. Τα μέλη καταβάλλουν κάθε δυνατή προσπάθεια ώστε να επιτύχουν συναίνεση. Αν δεν υπάρξει συναίνεση, το διοικητικό συμβούλιο λαμβάνει τις αποφάσεις του με πλειοψηφία τριών τετάρτων·
            
         
               δ)
            
            
               ένας τουλάχιστον από τους εκπροσώπους που ορίζει ο Βιομηχανικός Όμιλος εκπροσωπεί τις ΜΜΕ·
            
         
               ε)
            
            
               το διοικητικό συμβούλιο εκλέγει τον πρόεδρό του. Η θητεία του προέδρου είναι διετής·
            
         
               στ)
            
            
               ο πρόεδρος συγκαλεί τη γενική συνέλευση ενδιαφερομένων·
            
         
               ζ)
            
            
               γραμματέας του διοικητικού συμβουλίου είναι ο εκτελεστικός διευθυντής. Ο εκτελεστικός διευθυντής συμμετέχει στις συσκέψεις, αλλά δεν διαθέτει δικαίωμα ψήφου·
            
         
               η)
            
            
               οι αντιπρόσωποι των μελών δεν ευθύνονται προσωπικά για ενέργειες στις οποίες προβαίνουν υπό την ιδιότητά τους ως αντιπροσώπων στο διοικητικό συμβούλιο·
            
         
               θ)
            
            
               το διοικητικό συμβούλιο θεσπίζει τον εσωτερικό του κανονισμό, σύμφωνα με την παράγραφο 3.
            
         2.   Ρόλος και καθήκοντα
   Το διοικητικό συμβούλιο έχει τη συνολική ευθύνη για τη λειτουργία της κοινής επιχείρησης ΚΚΥ και επιβλέπει την υλοποίηση των δραστηριοτήτων της.
   Ειδικότερα, το διοικητικό συμβούλιο:
   
               α)
            
            
               αξιολογεί τις αιτήσεις προσχώρησης και αποφασίζει μεταβολές της σύνθεσης σύμφωνα με το άρθρο 3·
            
         
               β)
            
            
               αποφασίζει τη διαγραφή, από την κοινή επιχείρηση ΚΚΥ, οποιουδήποτε μέλους δεν τηρεί τις υποχρεώσεις του·
            
         
               γ)
            
            
               εγκρίνει τα ετήσια και τα πολυετή σχέδια υλοποίησης και τις αντίστοιχες προβλέψεις δαπανών, τα οποία προτείνει ο εκτελεστικός διευθυντής βάσει των γνωμοδοτήσεων της ομάδας εκπροσώπων των κρατών της ΚΚΥ και της επιστημονικής επιτροπής·
            
         
               δ)
            
            
               εγκρίνει τον ετήσιο προϋπολογισμό, συμπεριλαμβανομένου του πίνακα προσωπικού·
            
         
               ε)
            
            
               εγκρίνει την ετήσια έκθεση δραστηριοτήτων, συμπεριλαμβανομένων των αντίστοιχων δαπανών·
            
         
               στ)
            
            
               εγκρίνει τους ετήσιους λογαριασμούς και τον ισολογισμό·
            
         
               ζ)
            
            
               διασφαλίζει τη δημιουργία δυνατοτήτων εσωτερικού ελέγχου της κοινής επιχείρησης ΚΚΥ·
            
         
               η)
            
            
               θεσπίζει τους δημοσιονομικούς κανόνες της κοινής επιχείρησης KKY σύμφωνα με το άρθρο 6 του παρόντος κανονισμού·
            
         
               θ)
            
            
               εγκρίνει τις πρωτοβουλίες τροποποίησης του παρόντος καταστατικού σύμφωνα με το άρθρο 26·
            
         
               ι)
            
            
               διορίζει, παύει ή αντικαθιστά τον εκτελεστικό διευθυντή, παρέχει καθοδήγηση στον εκτελεστικό διευθυντή και παρακολουθεί τις επιδόσεις του·
            
         
               ια)
            
            
               εγκρίνει το οργανόγραμμα του γραφείου προγράμματος το οποίο προτείνει ο εκτελεστικός διευθυντής·
            
         
               ιβ)
            
            
               εγκρίνει τη μεθοδολογία για την αποτίμηση των συνεισφορών σε είδος σύμφωνα με τις αρχές που αναφέρονται στο άρθρο 12·
            
         
               ιγ)
            
            
               εγκρίνει τις κατευθυντήριες γραμμές για την αξιολόγηση και την επιλογή προτάσεων έργων τις οποίες προτείνει ο εκτελεστικός διευθυντής·
            
         
               ιδ)
            
            
               εγκρίνει τον κατάλογο των επιλεγέντων προς χρηματοδότηση σχεδίων έργων·
            
         
               ιε)
            
            
               εγκρίνει το υπόδειγμα συμφωνίας επιχορήγησης·
            
         
               ιστ)
            
            
               εγκρίνει τις συμβάσεις υπηρεσιών και προμηθειών·
            
         
               ιζ)
            
            
               εγκρίνει την ετήσια ανεξάρτητη αποτίμηση του επιπέδου των συνεισφορών σε είδος πριν από την υποβολή της στην Επιτροπή·
            
         
               ιη)
            
            
               αναθέτει κάθε εργασία που δεν ανάγεται ρητά στα καθήκοντα οποιουδήποτε από τα όργανα της κοινής επιχείρησης ΚΚΥ·
            
         
               ιθ)
            
            
               εγκρίνει διαδικασίες της κοινής επιχείρησης ΚΚΥ, συμπεριλαμβανομένων των κανόνων για τα δικαιώματα διανοητικής ιδιοκτησίας σύμφωνα με το άρθρο 25·
            
         
               κ)
            
            
               θεσπίζει πρακτικές ρυθμίσεις για την εφαρμογή του κανονισμού (ΕΚ) αριθ. 1049/2001 όπως ορίζει το άρθρο 14 του παρόντος κανονισμού·
            
         
               κα)
            
            
               εγκρίνει τις προσκλήσεις υποβολής προσφορών·
            
         
               κβ)
            
            
               επιβλέπει τη συνολική δραστηριότητα της κοινής επιχείρησης ΚΚΥ.
            
         3.   Εσωτερικός κανονισμός
   
               α)
            
            
               Το διοικητικό συμβούλιο συνέρχεται σε τακτική συνεδρίαση δύο φορές ετησίως. Συνέρχεται σε έκτακτη συνεδρίαση εάν το ζητήσει η Επιτροπή ή η πλειοψηφία των εκπροσώπων του Βιομηχανικού Ομίλου ή ο πρόεδρός του. Οι συνεδριάσεις πραγματοποιούνται κατά κανόνα στην έδρα της κοινής επιχείρησης ΚΚΥ. Οι συνεδριάσεις του διοικητικού συμβουλίου συγκαλούνται από τον πρόεδρό του.
            
         
               β)
            
            
               Ο πρόεδρος της ομάδας εκπροσώπων των κρατών της ΚΚΥ δικαιούται να παρίσταται στις συνεδριάσεις του διοικητικού συμβουλίου ως παρατηρητής.
            
         
               γ)
            
            
               Το διοικητικό συμβούλιο μπορεί, ανάλογα με την περίπτωση, να προσκαλεί στις συνεδριάσεις του παρατηρητές, και ιδίως εκπροσώπους περιφερειών και κανονιστικών οργανισμών, οι οποίοι δεν διαθέτουν δικαίωμα ψήφου.
            
         Άρθρο 6
   Εκτελεστικός διευθυντής
   1.   Ο εκτελεστικός διευθυντής είναι ο κύριος εκτελεστικός υπεύθυνος για την τρέχουσα διαχείριση της κοινής επιχείρησης ΚΚΥ σύμφωνα με τις αποφάσεις του διοικητικού συμβουλίου. Στο πλαίσιο αυτό, ενημερώνει τακτικά το διοικητικό συμβούλιο και την επιστημονική επιτροπή και ανταποκρίνεται στα τυχόν συγκεκριμένα ειδικά αιτήματα πληροφοριών που του απευθύνουν.
   2.   Ο εκτελεστικός διευθυντής είναι ο νόμιμος εκπρόσωπος της κοινής επιχείρησης ΚΚΥ. Εκτελεί τα καθήκοντά του με ανεξαρτησία και λογοδοτεί στο διοικητικό συμβούλιο.
   3.   Ο εκτελεστικός διευθυντής ασκεί, έναντι του προσωπικού, τις εξουσίες που ορίζονται στο άρθρο 7 παράγραφος 2 του παρόντος κανονισμού.
   4.   Ο εκτελεστικός διευθυντής διορίζεται από το διοικητικό συμβούλιο για περίοδο τριών ετών, ύστερα από πρόσκληση εκδήλωσης ενδιαφέροντος που δημοσιεύεται στην Επίσημη Εφημερίδα της Ευρωπαϊκής Ένωσης και σε άλλες περιοδικές εκδόσεις ή ιστοσελίδες του διαδικτύου προσβάσιμες από το κοινό. Αφού αξιολογήσει τις επιδόσεις του εκτελεστικού διευθυντή, το διοικητικό συμβούλιο μπορεί να παρατείνει τη θητεία του άπαξ και για περίοδο που δεν υπερβαίνει τα τέσσερα έτη.
   5.   Ειδικότερα, ο εκτελεστικός διευθυντής:
   
               α)
            
            
               υποβάλλει στο διοικητικό συμβούλιο τα ετήσια και πολυετή σχέδια υλοποίησης και τις αντίστοιχες προβλέψεις δαπανών·
            
         
               β)
            
            
               υποβάλλει στο διοικητικό συμβούλιο την πρόταση ετήσιου προϋπολογισμού, συμπεριλαμβανομένου του πίνακα προσωπικού·
            
         
               γ)
            
            
               υποβάλλει στο διοικητικό συμβούλιο την ετήσια έκθεση δραστηριοτήτων, συμπεριλαμβανομένων των αντίστοιχων δαπανών·
            
         
               δ)
            
            
               υποβάλλει στο διοικητικό συμβούλιο τους ετήσιους λογαριασμούς και τον ισολογισμό·
            
         
               ε)
            
            
               υποβάλλει προς έγκριση στο διοικητικό συμβούλιο τις ρυθμίσεις και κατευθυντήριες γραμμές για την αξιολόγηση και την επιλογή των προτάσεων έργων, συμπεριλαμβανομένων των διαδικασιών για τη διάδοση των αποτελεσμάτων των ερευνητικών δραστηριοτήτων,
            
         
               στ)
            
            
               επιβλέπει τη διαχείριση των προσκλήσεων υποβολής προτάσεων έργων,
            
         
               ζ)
            
            
               υποβάλλει προς έγκριση στο διοικητικό συμβούλιο τον κατάλογο των επιλεγέντων προς χρηματοδότηση σχεδίων έργων·
            
         
               η)
            
            
               υποβάλλει προς έγκριση στο διοικητικό συμβούλιο τον κατάλογο των προς σύναψη συμφωνιών επιχορήγησης·
            
         
               θ)
            
            
               εγκρίνει και υπογράφει τις επιμέρους συμφωνίες επιχορήγησης που καταρτίζονται σύμφωνα με το υπόδειγμα συμφωνίας επιχορήγησης. Οι συμφωνίες επιχορήγησης των οποίων οι διατάξεις δεν συνάδουν πλήρως με το υπόδειγμα συμφωνίας επιχορήγησης υποβάλλονται προς έγκριση στο διοικητικό συμβούλιο·
            
         
               ι)
            
            
               υποβάλλει προς έγκριση στο διοικητικό συμβούλιο τις προς σύναψη συμβάσεις υπηρεσιών και προμηθειών·
            
         
               ια)
            
            
               υποβάλλει στο διοικητικό συμβούλιο προτάσεις σχετικά με την οργανωτική δομή του Γραφείου Προγράμματος και οργανώνει, διευθύνει και επιβλέπει το προσωπικό της κοινής επιχείρησης ΚΚΥ·
            
         
               ιβ)
            
            
               οργανώνει τις συνεδριάσεις του διοικητικού συμβουλίου·
            
         
               ιγ)
            
            
               εξασφαλίζει τη γραμματεία της γενικής συνέλευσης ενδιαφερομένων·
            
         
               ιδ)
            
            
               παρίσταται, ανάλογα με την περίπτωση, στις συνεδριάσεις της επιστημονικής επιτροπής ως παρατηρητής·
            
         
               ιε)
            
            
               ανάλογα με την περίπτωση, συγκροτεί τις ειδικές ομάδες εμπειρογνωμόνων που αποφασίζει το διοικητικό συμβούλιο, με σκοπό τη συγκέντρωση των απόψεων εμπειρογνωμόνων·
            
         
               ιστ)
            
            
               παρακολουθεί τη δημόσια και την ιδιωτική χρηματοδότηση και προτείνει στο διοικητικό συμβούλιο κάθε αναγκαίο διορθωτικό μέτρο για τη διατήρηση της απαιτούμενης ισορροπίας·
            
         
               ιζ)
            
            
               αποτιμά το επίπεδο των συνεισφορών σε είδος που αναφέρονται στο άρθρο 12 (την πρώτη στο τέλος του δεύτερου οικονομικού έτους μετά την ίδρυση της κοινής επιχείρησης ΚΚΥ) και είναι υπεύθυνος για την έγκριση των πορισμάτων αυτής της αποτίμησης από το διοικητικό συμβούλιο και για την υποβολή τους στην Επιτροπή εντός τεσσάρων μηνών από τη λήξη κάθε οικονομικού έτους·
            
         
               ιη)
            
            
               παρέχει στο διοικητικό συμβούλιο κάθε άλλη πληροφορία που αυτό μπορεί να του ζητήσει·
            
         
               ιθ)
            
            
               παρέχει στην Επιτροπή κάθε πληροφορία και υπηρεσία αναγκαία για την ενδιάμεση και την τελική επανεξέταση·
            
         
               κ)
            
            
               είναι υπεύθυνος για την εκτίμηση και τη διαχείριση των κινδύνων·
            
         
               κα)
            
            
               προτείνει στο διοικητικό συμβούλιο κάθε ασφάλιση που τυχόν απαιτείται να συνάψει η κοινή επιχείρηση ΚΚΥ για να εκπληρώσει τις υποχρεώσεις της·
            
         
               κβ)
            
            
               είναι υπεύθυνος για την κατάρτιση, τη διαπραγμάτευση και τη σύναψη συμφωνιών επιχορήγησης για την υλοποίηση των δραστηριοτήτων ΕΤΑ&E, καθώς και των συμβάσεων υπηρεσιών και προμηθειών που απαιτούνται για τη λειτουργία της κοινής επιχείρησης ΚΚΥ·
            
         
               κγ)
            
            
               είναι υπεύθυνος για τις προπαρασκευαστικές εργασίες που απαιτούνται για να εξασφαλιστεί η ετήσια απαλλαγή από το Ευρωπαϊκό Κοινοβούλιο.
            
         Άρθρο 7
   Γραφείο προγράμματος
   1.   Το γραφείο προγράμματος εκπληρώνει, υπό την ευθύνη του εκτελεστικού διευθυντή, όλες τις ευθύνες τις κοινής επιχείρησης ΚΚΥ.
   2.   Ειδικότερα, το γραφείο προγράμματος:
   
               α)
            
            
               διαχειρίζεται τη διοργάνωση των προσκλήσεων υποβολής προτάσεων έργων όπως προβλέπεται στο ετήσιο σχέδιο υλοποίησης, την αξιολόγηση, με τη βοήθεια ανεξάρτητων εμπειρογνωμόνων, και την επιλογή των προτάσεων έργων, τη διαπραγμάτευση των επιλεγόμενων προτάσεων έργων, και την παρακολούθηση και διαχείριση των συμφωνιών επιχορήγησης, συμπεριλαμβανομένου του συντονισμού τους·
            
         
               β)
            
            
               είναι υπεύθυνο για τη δημιουργία και διαχείριση του κατάλληλου λογιστικού συστήματος για τον υπολογισμό των πραγματικών δημόσιων και ιδιωτικών συνεισφορών στα έργα·
            
         
               γ)
            
            
               παρέχει στο διοικητικό συμβούλιο και στα άλλα επικουρικά όργανα κατάλληλη τεκμηρίωση και υλικοτεχνική στήριξη·
            
         
               δ)
            
            
               καταρτίζει το πολυετές σχέδιο υλοποίησης και τις αντίστοιχες προβλέψεις δαπανών·
            
         
               ε)
            
            
               καταρτίζει την πρόταση ετήσιου προϋπολογισμού, συμπεριλαμβανομένου του πίνακα προσωπικού·
            
         
               στ)
            
            
               καταρτίζει την ετήσια έκθεση δραστηριοτήτων, συμπεριλαμβανομένων των αντίστοιχων δαπανών·
            
         
               ζ)
            
            
               καταρτίζει τους ετήσιους λογαριασμούς και τον ισολογισμό·
            
         
               η)
            
            
               ετοιμάζει κάθε έγγραφο αναγκαίο για την ενδιάμεση και την τελική επανεξέταση·
            
         
               θ)
            
            
               διαχειρίζεται τις προσκλήσεις υποβολής προσφορών για την προμήθεια αγαθών και την παροχή υπηρεσιών σύμφωνα με τους δημοσιονομικούς κανόνες της κοινής επιχείρησης ΚΚΥ·
            
         
               ι)
            
            
               εκτελεί κάθε άλλο καθήκον που του αναθέτει ή του μεταβιβάζει το διοικητικό συμβούλιο.
            
         Άρθρο 8
   Επιστημονική επιτροπή
   1.   Η επιστημονική επιτροπή είναι όργανο συμβουλευτικό προς το διοικητικό συμβούλιο. Η επιστημονική επιτροπή διεξάγει τις δραστηριότητές της με την υποστήριξη του γραφείου προγράμματος.
   2.   Η επιστημονική επιτροπή απαρτίζεται από εννέα το πολύ μέλη.
   3.   Στην επιστημονική επιτροπή εκπροσωπούνται ισόρροπα, από παγκοσμίου κύρους αντίστοιχους εμπειρογνώμονες, ο επιστημονικός χώρος, ο κλάδος και οι ρυθμιστικές αρχές. Συλλογικά, τα μέλη της επιστημονικής επιτροπής διαθέτουν επιστημονικά προσόντα και εμπειρογνωμοσύνη που καλύπτουν ολόκληρο το τεχνικό πεδίο και που χρειάζονται για τη διατύπωση στρατηγικών και επιστημονικά τεκμηριωμένων συστάσεων σχετικά με την κοινή επιχείρηση ΚΚΥ.
   4.   Το διοικητικό συμβούλιο θεσπίζει τα συγκεκριμένα κριτήρια και τη διαδικασία επιλογής των μελών της επιστημονικής επιτροπής και διορίζει τα μέλη της. Το διοικητικό συμβούλιο λαμβάνει υπόψη του τους δυνητικούς υποψηφίους που προτείνει η ομάδα εκπροσώπων των κρατών της ΚΚΥ.
   5.   Η επιστημονική επιτροπή εκλέγει συναινετικά τον πρόεδρό της μεταξύ των μελών της.
   6.   Η επιστημονική επιτροπή έχει τα ακόλουθα καθήκοντα:
   
               α)
            
            
               παρέχει συμβουλές σχετικά με τις επιστημονικές προτεραιότητες για την πρόταση των ετήσιων και πολυετών σχεδίων υλοποίησης·
            
         
               β)
            
            
               παρέχει συμβουλές σχετικά με τα επιστημονικά επιτεύγματα που περιγράφονται στην ετήσια έκθεση δραστηριοτήτων·
            
         
               γ)
            
            
               παρέχει συμβουλές σχετικά με τη σύνθεση των επιτροπών αξιολόγησης από ομοτίμους.
            
         7.   Η επιστημονική επιτροπή συνεδριάζει τουλάχιστον μία φορά ετησίως και συγκαλείται από τον πρόεδρο.
   8.   Στις συνεδριάσεις της επιστημονικής επιτροπής είναι δυνατόν να προσκαλούνται να συμμετάσχουν πρόσωπα άλλα πλην των μελών της, κατόπιν σύμφωνης γνώμης του προέδρου.
   Άρθρο 9
   Ομάδα εκπροσώπων των κρατών της ΚΚΥ
   1.   Η ομάδα εκπροσώπων των κρατών της ΚΚΥ έχει συμβουλευτικό ρόλο για την κοινή επιχείρηση ΚΚΥ.
   2.   Η ομάδα εκπροσώπων των κρατών της ΚΚΥ απαρτίζεται από έναν εκπρόσωπο κάθε κράτους μέλους και κάθε συνδεδεμένης χώρας. Η ομάδα εκλέγει πρόεδρο μεταξύ των μελών της.
   3.   Ειδικότερα, επιθεωρεί τα πληροφοριακά στοιχεία και διατυπώνει γνώμες για τα ακόλουθα θέματα:
   
               α)
            
            
               πρόοδος του προγράμματος της κοινής επιχείρησης ΚΚΥ·
            
         
               β)
            
            
               συμμόρφωση με τους στόχους και τήρησή τους·
            
         
               γ)
            
            
               επικαιροποίηση των στρατηγικών κατευθύνσεων·
            
         
               δ)
            
            
               συνδέσεις με την ερευνητική συνεργασία του προγράμματος-πλαισίου·
            
         
               ε)
            
            
               προγραμματισμός και έκβαση των προσκλήσεων υποβολής προτάσεων και προσφορών·
            
         
               στ)
            
            
               συμμετοχή των ΜΜΕ.
            
         4.   Η ομάδα υποβάλλει επίσης στην κοινή επιχείρηση υπομνήματα σχετικά με τα ακόλουθα:
   
               α)
            
            
               την κατάσταση και τη διεπαφή μεταξύ των δραστηριοτήτων της κοινής επιχείρησης και συναφών εθνικών ερευνητικών προγραμμάτων και τον προσδιορισμό των δυνητικών τομέων συνεργασίας·
            
         
               β)
            
            
               συγκεκριμένα μέτρα που λαμβάνονται σε εθνικό επίπεδο όσον αφορά τις εκδηλώσεις διάδοσης, τα θεματικά τεχνικά εργαστήρια και τις δραστηριότητες επικοινωνίας.
            
         5.   Η ομάδα εκπροσώπων των κρατών της ΚΚΥ μπορεί να διατυπώνει, με δική της πρωτοβουλία, συστάσεις προς την κοινή επιχείρηση ΚΚΥ σχετικά με τεχνικά, διοικητικά και οικονομικά θέματα, ειδικότερα όταν αυτά θίγουν τα εθνικά συμφέροντα. Η κοινή επιχείρηση ΚΚΥ ενημερώνει την ομάδα εκπροσώπων των κρατών της ΚΚΥ για τη συνέχεια που δίνει στις συστάσεις αυτές.
   6.   Η ομάδα εκπροσώπων των κρατών της ΚΚΥ συνέρχεται τουλάχιστον εξαμηνιαίως και συγκαλείται από την κοινή επιχείρηση. Έκτακτες συνεδριάσεις μπορούν να συγκαλούνται για την εξέταση συγκεκριμένων θεμάτων μεγάλης σημασίας για τις δραστηριότητες της κοινής επιχείρησης ΚΚΥ. Οι συνεδριάσεις αυτές συγκαλούνται από την κοινή επιχείρηση ΚΚΥ είτε με δική της πρωτοβουλία είτε κατόπιν αιτήσεως της ομάδας εκπροσώπων των κρατών της ΚΚΥ.
   7.   Ο εκτελεστικός διευθυντής, ο πρόεδρος του διοικητικού συμβουλίου ή/και οι εκπρόσωποί τους συμμετέχουν στις συνεδριάσεις.
   8.   Η ομάδα εκπροσώπων των κρατών της ΚΚΥ θεσπίζει τον εσωτερικό κανονισμό της.
   Άρθρο 10
   Γενική συνέλευση ενδιαφερομένων
   1.   Η γενική συνέλευση ενδιαφερομένων έχει συμβουλευτικό ρόλο για την κοινή επιχείρηση ΚΚΥ. Η γενική συνέλευση ενδιαφερομένων είναι ανοικτή σε όλους τους δημόσιους και ιδιωτικούς ενδιαφερομένους από τα κράτη μέλη, τις συνδεδεμένες χώρες και από τρίτες χώρες. Συνέρχεται μία φορά το χρόνο.
   2.   Η γενική συνέλευση ενδιαφερομένων ενημερώνεται για τις δραστηριότητες της κοινής επιχείρησης ΚΚΥ και καλείται να διατυπώσει σχόλια.
   Άρθρο 11
   Καθήκοντα εσωτερικού ελέγχου
   Τα καθήκοντα που ανατίθενται στον εσωτερικό ελεγκτή της Επιτροπής βάσει του άρθρου 185 παράγραφος 3 του κανονισμού (ΕΚ, Ευρατόμ) αριθ. 1605/2002 εκτελούνται υπό την ευθύνη του διοικητικού συμβουλίου, το οποίο προνοεί καταλλήλως λαμβάνοντας υπόψη το μέγεθος και το πεδίο εφαρμογής της κοινής επιχείρησης ΚΚΥ.
   Άρθρο 12
   Πηγές χρηματοδότησης
   1.   Η κοινή επιχείρηση ΚΚΥ χρηματοδοτείται από κοινού από τα μέλη, με χρηματοδοτικές συνεισφορές σε τμηματικές καταβολές και συνεισφορές σε είδος των νομικών οντοτήτων που συμμετέχουν στις δραστηριότητες.
   Μπορεί επίσης να γίνει αποδεκτή κάθε άλλη συνεισφορά στην κοινή επιχείρηση ΚΚΥ. Το διοικητικό συμβούλιο αποφασίζει για την αποδοχή και χρησιμοποίησή της.
   2.   Εξαρχής, οι δαπάνες λειτουργίας της κοινής επιχείρησης ΚΚΥ χρηματοδοτούνται ισομερώς από την Κοινότητα και το Βιομηχανικό Όμιλο. Μόλις ο ερευνητικός όμιλος καταστεί μέλος της κοινής επιχείρησης ΚΚΥ, συνεισφέρει στο ένα δωδέκατο των δαπανών λειτουργίας. Στην περίπτωση αυτή, η συνεισφορά της Κοινότητας στις δαπάνες λειτουργίας μειώνεται αντιστοίχως.
   Η συνολική συνεισφορά της Κοινότητας στις δαπάνες λειτουργίας της κοινής επιχείρησης ΚΚΥ δεν υπερβαίνει τα 20 εκατ. ευρώ. Εάν μέρος της συνεισφοράς της Κοινότητας δεν χρησιμοποιηθεί, μπορεί να διατίθεται για τις δραστηριότητες της κοινής επιχείρησης ΚΚΥ.
   3.   Οι επιχειρησιακές δαπάνες της κοινής επιχείρησης ΚΚΥ καλύπτονται από τη χρηματοδοτική συνεισφορά της Κοινότητας και από συνεισφορές των νομικών οντοτήτων που συμμετέχουν στις δραστηριότητες. Η συνεισφορά του κλάδου ισούται τουλάχιστον προς τη συνεισφορά της Κοινότητας. Άλλες συνεισφορές για τη συγχρηματοδότηση δραστηριοτήτων θα λογίζονται ως έσοδα σύμφωνα με τους κανόνες συμμετοχής του έβδομου Προγράμματος Πλαισίου.
   4.   Όλοι οι πόροι και οι δραστηριότητες της κοινής επιχείρησης ΚΚΥ αφιερώνονται στην επίτευξη των στόχων που ορίζονται στο άρθρο 2 του παρόντος κανονισμού.
   5.   Οι τόκοι που ενδεχομένως προκύπτουν από συνεισφορές που έχει λάβει η κοινή επιχείρηση ΚΚΥ λογίζονται ως έσοδα της κοινής επιχείρησης ΚΚΥ.
   6.   Οι τόκοι που προκύπτουν από προκαταβολές επί των επιχορηγήσεων που καταβάλλει η κοινή επιχείρηση ΚΚΥ λογίζονται ως έσοδα της κοινοπραξίας του έργου.
   7.   Η αξία των συνεισφορών σε είδος, οι οποίες υπολογίζονται σε ετήσια βάση, αποτιμάται μία φορά ετησίως. Η μεθοδολογία για την αποτίμηση των συνεισφορών σε είδος καθορίζεται από την κοινή επιχείρηση ΚΚΥ σύμφωνα με τους δημοσιονομικούς κανόνες της και βασίζεται στους κανόνες συμμετοχής του έβδομου προγράμματος-πλαισίου. Η πρώτη αποτίμηση διενεργείται στο τέλος του δεύτερου οικονομικού έτους μετά την ίδρυση της κοινής επιχείρησης ΚΚΥ. Στη συνέχεια, η αποτίμηση διενεργείται από ανεξάρτητο ελεγκτή κάθε οικονομικό έτος. Τα αποτελέσματα της αποτίμησης των συνεισφορών σε είδος υποβάλλονται στην Επιτροπή εντός 4 μηνών από τη λήξη κάθε οικονομικού έτους.
   Εάν η συνεισφορά του κλάδου δεν φθάνει το απαιτούμενο επίπεδο, η Επιτροπή μειώνει τη συνεισφορά της το επόμενο έτος.
   Εάν διαπιστωθεί ότι η συνεισφορά του κλάδου δεν φθάνει στο απαιτούμενο επίπεδο για δύο συναπτά έτη, η Επιτροπή μπορεί να προτείνει στο Συμβούλιο να προβεί σε διάλυση της κοινής επιχείρησης ΚΚΥ.
   8.   Η κοινή επιχείρηση ΚΚΥ έχει την κυριότητα όλων των περιουσιακών στοιχείων που παράγει η ίδια ή που της μεταβιβάζονται προς εκπλήρωση των στόχων της όπως αυτοί περιγράφονται στο άρθρο 2 του παρόντος κανονισμού.
   Άρθρο 13
   Συμμετοχή σε δραστηριότητες
   1.   Στα έργα είναι δυνατόν να συμμετέχουν άλλες νομικές οντότητες και διεθνείς οργανισμοί, εφόσον πληρούνται οι στοιχειώδεις προϋποθέσεις.
   2.   Οι στοιχειώδεις προϋποθέσεις τις οποίες πρέπει να πληρούν τα έργα που χρηματοδοτούνται από την κοινή επιχείρηση ΚΚΥ είναι οι εξής:
   
               α)
            
            
               πρέπει να συμμετέχουν τουλάχιστον τρεις νομικές οντότητες εγκατεστημένες σε τρία διαφορετικά κράτη μέλη ή συνδεδεμένες χώρες, δηλαδή δεν επιτρέπεται δύο εξ αυτών να είναι εγκατεστημένες στο ίδιο κράτος μέλος ή την ίδια συνδεδεμένη χώρα·
            
         
               β)
            
            
               και οι τρεις νομικές οντότητες πρέπει να είναι ανεξάρτητες μεταξύ τους, κατά την έννοια του άρθρου 6 των κανόνων συμμετοχής του έβδομου προγράμματος πλαισίου·
            
         
               γ)
            
            
               μία τουλάχιστον νομική οντότητα πρέπει να είναι μέλος του Βιομηχανικού Ομίλου ή του ερευνητικού ομίλου.
            
         3.   Οι νομικές οντότητες που επιθυμούν να συμμετάσχουν σε έργο συγκροτούν κοινοπραξία και ορίζουν ένα από τα μέλη τους ως συντονιστή.
   Κατά κανόνα, ο συντονιστής θα πρέπει να προέρχεται από τον Βιομηχανικό ή από τον ερευνητικό όμιλο, αν αυτός έχει καταστεί μέλος της κοινής επιχείρησης.
   4.   Η στοιχειώδης προϋπόθεση για τις συμβάσεις υπηρεσιών και τις συμβάσεις προμηθειών, τις δράσεις στήριξης, τις μελέτες και τις εκπαιδευτικές δραστηριότητες που χρηματοδοτούνται από την κοινή επιχείρηση ΚΚΥ είναι η συμμετοχή μιας νομικής οντότητας.
   Άρθρο 14
   Υλοποίηση δραστηριοτήτων ΕΤΑ&E
   1.   Η κοινή επιχείρηση ΚΚΥ υποστηρίζει δραστηριότητες ΕΤΑ&E έπειτα από προκήρυξη ανοικτών και ανταγωνιστικών προσκλήσεων υποβολής προτάσεων, την ανεξάρτητη αξιολόγηση των προτάσεων αυτών, και τη σύναψη για κάθε έργο συμφωνίας επιχορήγησης και συμφωνίας κοινοπραξίας.
   2.   Σε εξαιρετικές περιπτώσεις, η κοινή επιχείρηση ΚΚΥ μπορεί να προκηρύσσει προσκλήσεις υποβολής προσφορών, εφόσον αυτό κρίνεται αναγκαίο για την επιτυχή υλοποίηση των ερευνητικών στόχων.
   3.   Η κοινή επιχείρηση ΚΚΥ καθορίζει τις διαδικασίες και τους μηχανισμούς εκτέλεσης, επιτήρησης και ελέγχου των συμφωνιών επιχορήγησης.
   4.   Η συμφωνία επιχορήγησης:
   
               —
            
            
               προβλέπει τις κατάλληλες ρυθμίσεις για την εκτέλεση των δραστηριοτήτων ΕΤΑ&E,
            
         
               —
            
            
               προβλέπει τους κατάλληλους χρηματοοικονομικούς όρους και τους κανόνες που διέπουν την πολιτική για τα δικαιώματα διανοητικής ιδιοκτησίας η οποία αναφέρεται στο άρθρο 25,
            
         
               —
            
            
               διέπει τις σχέσεις μεταξύ της κοινοπραξίας έργου και της κοινής επιχείρησης ΚΚΥ.
            
         5.   Η συμφωνία κοινοπραξίας συνάπτεται από τους συμμετέχοντες στο έργο πριν από τη σύναψη της συμφωνίας επιχορήγησης. Η συμφωνία αυτή:
   
               —
            
            
               καθορίζει κατάλληλους όρους για την εκτέλεση της συμφωνίας επιχορήγησης,
            
         
               —
            
            
               διέπει τις σχέσεις μεταξύ των συμμετεχόντων στο έργο, ιδίως όσον αφορά τα δικαιώματα διανοητικής ιδιοκτησίας.
            
         Άρθρο 15
   Χρηματοδότηση των δραστηριοτήτων
   1.   Επιλέξιμοι για χρηματοδότηση είναι οι ακόλουθοι:
   
               α)
            
            
               νομικές οντότητες εγκατεστημένες σε κράτος μέλος ή συνδεδεμένη χώρα·
            
         
               β)
            
            
               διεθνείς οργανισμοί οι οποίοι διαθέτουν νομική προσωπικότητα δυνάμει του διεθνούς δημοσίου δικαίου, καθώς και κάθε ειδικευμένος οργανισμός που έχει συσταθεί από τους οργανισμούς αυτούς·
            
         
               γ)
            
            
               νομικές οντότητες τρίτων χωρών, υπό τον όρο ότι το διοικητικό συμβούλιο θεωρεί τη συμμετοχή τους ιδιαίτερα επωφελή για το έργο.
            
         2.   Προκειμένου να είναι επιλέξιμες για κοινοτική χρηματοδότηση, οι δαπάνες της διενέργειας δραστηριοτήτων έρευνας και ανάπτυξης δεν περιλαμβάνουν φόρο προστιθέμενης αξίας.
   3.   Τα ανώτατα χρηματοδοτικά όρια της κοινοτικής χρηματοδοτικής συνεισφοράς στα έργα ευθυγραμμίζονται ώστε να συμμορφωθούν προς τα οριζόμενα στους κανόνες συμμετοχής του έβδομου προγράμματος-πλαισίου. Εάν απαιτείται χαμηλότερο επίπεδο χρηματοδότησης προκειμένου να τηρηθούν οι αρχές της αντιστοιχίας που αναφέρονται στο άρθρο 12 παράγραφος 3, οι μειώσεις είναι δίκαιες και ισόρροπες κατ’ αναλογία προς τα προαναφερόμενα ανώτατα χρηματοδοτικά όρια των κανόνων συμμετοχής του έβδομου προγράμματος-πλαισίου για όλες τις κατηγορίες συμμετεχόντων σε κάθε μεμονωμένο έργο.
   Άρθρο 16
   Χρηματοοικονομικές δεσμεύσεις
   Οι χρηματοδοτικές δεσμεύσεις της κοινής επιχείρησης KKY δεν υπερβαίνουν το ποσό των χρηματοοικονομικών πόρων που είναι διαθέσιμοι ή που έχουν δεσμευθεί για τον προϋπολογισμό της από τα μέλη της.
   Άρθρο 17
   Οικονομικά έσοδα
   Εκτός από την περίπτωση που η κοινή επιχείρηση ΚΚΥ βρίσκεται σε καθεστώς εκκαθάρισης κατ’ εφαρμογή του άρθρου 27, το τυχόν πλεόνασμα εσόδων δεν καταβάλλεται στα μέλη της κοινής επιχείρησης ΚΚΥ.
   Άρθρο 18
   Οικονομικό έτος
   Το οικονομικό έτος αντιστοιχεί προς το ημερολογιακό έτος.
   Άρθρο 19
   Δημοσιονομική εκτέλεση
   Ο εκτελεστικός διευθυντής εκτελεί τον προϋπολογισμό της κοινής επιχείρησης ΚΚΥ.
   Άρθρο 20
   Χρηματοοικονομικές εκθέσεις
   1.   Κάθε έτος, ο εκτελεστικός διευθυντής υποβάλλει στο διοικητικό συμβούλιο προσχέδιο του ετήσιου προϋπολογισμού, το οποίο περιλαμβάνει πρόβλεψη των ετήσιων δαπανών για τα επόμενα δύο έτη. Στην εν λόγω πρόβλεψη, οι εκτιμήσεις εσόδων και δαπανών για το πρώτο από τα δύο αυτά οικονομικά έτη παρατίθενται με τον βαθμό λεπτομέρειας που απαιτείται για την εσωτερική δημοσιονομική διαδικασία κάθε μέλους όσον αφορά τη χρηματοδοτική του συνεισφορά στην κοινή επιχείρηση ΚΚΥ. Ο εκτελεστικός διευθυντής παρέχει στο διοικητικό συμβούλιο κάθε πρόσθετη πληροφορία που απαιτείται για τον σκοπό αυτό.
   2.   Τα μέλη του διοικητικού συμβουλίου κοινοποιούν αμελλητί στον εκτελεστικό διευθυντή τα σχόλιά τους επί του προσχεδίου προϋπολογισμού και, ιδίως, επί των εκτιμήσεων εσόδων και δαπανών για το επόμενο έτος.
   3.   Λαμβάνοντας υπόψη τα σχόλια των μελών του διοικητικού συμβουλίου, ο εκτελεστικός διευθυντής καταρτίζει το σχέδιο προϋπολογισμού για το επόμενο έτος και το υποβάλλει στο διοικητικό συμβούλιο προς έγκριση.
   4.   Το σχέδιο του ετήσιου προϋπολογισμού και το ετήσιο σχέδιο υλοποίησης για ένα συγκεκριμένο έτος εγκρίνονται από το διοικητικό συμβούλιο της κοινής επιχείρησης ΚΚΥ πριν από το τέλος του προηγούμενου έτους.
   5.   Εντός διμήνου από τη λήξη κάθε οικονομικού έτους ο εκτελεστικός διευθυντής υποβάλλει προς έγκριση στο διοικητικό συμβούλιο τους ετήσιους λογαριασμούς και τον ισολογισμό για το προηγούμενο έτος. Οι ετήσιοι λογαριασμοί και ο ισολογισμός για το προηγούμενο έτος υποβάλλονται στο Ελεγκτικό Συνέδριο και την Επιτροπή.
   Άρθρο 21
   Προγραμματισμός και εκθέσεις
   1.   Το πολυετές σχέδιο υλοποίησης περιγράφει το κυλιόμενο πρόγραμμα δραστηριοτήτων ΕΤΑ&E της κοινής επιχείρησης ΚΚΥ. Το ετήσιο σχέδιο υλοποίησης περιλαμβάνει λεπτομερές πρόγραμμα των δραστηριοτήτων ΕΤΑ&E και τις αντίστοιχες προβλέψεις δαπανών για το επόμενο έτος. Αφού εγκριθεί από το διοικητικό συμβούλιο, το ετήσιο σχέδιο υλοποίησης δημοσιοποιείται.
   2.   Στην ετήσια έκθεση δραστηριοτήτων παρουσιάζεται η πρόοδος της κοινής επιχείρησης ΚΚΥ για κάθε ημερολογιακό έτος, ιδίως σε σχέση με το ετήσιο σχέδιο υλοποίησης για το εν λόγω έτος. Η έκθεση αυτή περιλαμβάνει επίσης πληροφορίες σχετικά με τις διεξαχθείσες δραστηριότητες ΕΤΑ&E, τη συμμετοχή των ΜΜΕ, καθώς και άλλες δραστηριότητες κατά το προηγούμενο έτος, και τις σχετικές δαπάνες. Η ετήσια έκθεση δραστηριοτήτων υποβάλλεται από τον εκτελεστικό διευθυντή μαζί με τους ετήσιους λογαριασμούς και τον ισολογισμό. Αφού εγκριθεί από το διοικητικό συμβούλιο, η ετήσια έκθεση δραστηριοτήτων δημοσιοποιείται.
   Άρθρο 22
   Συμβάσεις υπηρεσιών και προμηθειών
   Η κοινή επιχείρηση ΚΚΥ καθορίζει όλες τις διαδικασίες και τους μηχανισμούς εκτέλεσης, επιτήρησης και ελέγχου των συμβάσεων υπηρεσιών και των συμβάσεων προμηθειών που απαιτούνται για τη λειτουργία της κοινής επιχείρησης ΚΚΥ, σύμφωνα με τις διατάξεις των δημοσιονομικών της κανόνων.
   Άρθρο 23
   Ευθύνη των μελών και ασφάλιση
   1.   Η οικονομική ευθύνη των μελών για τα χρέη της κοινής επιχείρησης ΚΚΥ περιορίζεται στην ήδη καταβληθείσα συνεισφορά τους για τις δαπάνες λειτουργίας.
   2.   Η κοινή επιχείρηση ΚΚΥ συνάπτει και διατηρεί κατάλληλη ασφαλιστική σύμβαση.
   Άρθρο 24
   Σύγκρουση συμφερόντων
   1.   Η κοινή επιχείρηση ΚΚΥ και τα όργανά της αποφεύγουν οποιαδήποτε σύγκρουση συμφερόντων κατά την εκτέλεση των δραστηριοτήτων τους.
   2.   Πρέπει ιδίως να αποφεύγεται κάθε ενδεχόμενο σύγκρουσης συμφερόντων για τα μέλη του διοικητικού συμβουλίου.
   Άρθρο 25
   Πολιτική για τα δικαιώματα διανοητικής ιδιοκτησίας
   1.   Η κοινή επιχείρηση ΚΚΥ θεσπίζει τους γενικούς κανόνες της οι οποίοι διέπουν την πολιτική της κοινής επιχείρησης ΚΚΥ για τα δικαιώματα διανοητικής ιδιοκτησίας σύμφωνα με το άρθρο 15 του κανονισμού, και οι οποίοι ενσωματώνονται στις συμφωνίες επιχορήγησης και τις συμφωνίες κοινοπραξίας.
   2.   Στόχος της πολιτικής της κοινής επιχείρησης ΚΚΥ για τα δικαιώματα διανοητικής ιδιοκτησίας είναι η παραγωγή νέων γνώσεων, η προώθηση της εκμετάλλευσης, της χρήσης και της διάδοσής τους με σκοπό την ταχεία μετατροπή τους σε εμπορικά προϊόντα, ο δίκαιος επιμερισμός των δικαιωμάτων, η ανταμοιβή της καινοτομίας και η επίτευξη ευρείας συμμετοχής ιδιωτικών και δημόσιων οντοτήτων στα έργα.
   3.   Η πολιτική για τα δικαιώματα διανοητικής ιδιοκτησίας αντικατοπτρίζει τις ακόλουθες αρχές:
   
               —
            
            
               Κάθε συμμετέχων σε έργο διατηρεί την κυριότητα των προϋπαρχόντων στοιχείων που εισάγει στο έργο καθώς και των νέων στοιχείων που παράγει στο πλαίσιο του έργου, εκτός αν υπάρχει διαφορετική συμφωνία μεταξύ των συμμετεχόντων στο έργο. Στη συμφωνία επιχορήγησης και στη συμφωνία κοινοπραξίας που συνάπτονται για το εκάστοτε έργο καθορίζονται οι όροι και οι προϋποθέσεις που αφορούν τα δικαιώματα πρόσβασης και τις άδειες σε σχέση με τα προϋπάρχοντα και τα νέα στοιχεία.
            
         
               —
            
            
               Οι συμμετέχοντες σε έργο δεσμεύονται να διαδίδουν τα νέα στοιχεία και να επιτρέπουν τη χρήση τους, σύμφωνα με τους όρους και τις προϋποθέσεις που καθορίζονται στη συμφωνία επιχορήγησης και στη συμφωνία κοινοπραξίας, λαμβάνοντας υπόψη την προστασία των οικείων δικαιωμάτων διανοητικής ιδιοκτησίας, τις υποχρεώσεις εμπιστευτικότητας και, ιδίως, την ιδιαίτερη φύση της κοινής επιχείρησης ΚΚΥ ως σύμπραξης δημόσιου και ιδιωτικού τομέα.
            
         Άρθρο 26
   Τροποποίηση του καταστατικού
   1.   Οποιοδήποτε μέλος της κοινής επιχείρησης ΚΚΥ μπορεί να υποβάλει στο διοικητικό συμβούλιο πρόταση τροποποίησης του παρόντος καταστατικού.
   2.   Οι προτάσεις που υποβάλλονται δυνάμει της παραγράφου 1, όπως εγκρίνονται από το διοικητικό συμβούλιο, υποβάλλονται ως σχέδια τροποποιήσεων στην Επιτροπή η οποία τις εγκρίνει, ανάλογα με την περίπτωση.
   3.   Ωστόσο, οι τροποποιήσεις που θίγουν ουσιώδη στοιχεία του παρόντος καταστατικού, και ιδίως οι τροποποιήσεις των άρθρων 2, 3, 5, 6, 12, 13, 14, 15, 23, 26 και 27, εγκρίνονται σύμφωνα με το άρθρο 172 της συνθήκης.
   Άρθρο 27
   Διάλυση
   1.   Στο τέλος της περιόδου που αναφέρεται στο άρθρο 1 του παρόντος κανονισμού, ή κατόπιν τροποποίησης δυνάμει του άρθρου 11 παράγραφος 2 του κανονισμού, η κοινή επιχείρηση ΚΚΥ διαλύεται.
   2.   Η διαδικασία διάλυσης κινείται αυτομάτως σε περίπτωση που ένα από τα ιδρυτικά μέλη παραιτηθεί από την ιδιότητα του μέλους της κοινής επιχείρησης, εκτός αν το αίτημα παραίτησης συνοδεύεται από πρόταση μεταβίβασης της ιδιότητας του μέλους σε νομική οντότητα που μπορεί να γίνει αποδεκτή από το εναπομένον ιδρυτικό μέλος.
   3.   Για τις ανάγκες της διαδικασίας διάλυσης της κοινής επιχείρησης ΚΚΥ, το διοικητικό συμβούλιο ορίζει έναν ή περισσότερους εκκαθαριστές, οι οποίοι συμμορφώνονται προς τις αποφάσεις του διοικητικού συμβουλίου.
   4.   Κατά τη διάλυσή της, η κοινή επιχείρηση ΚΚΥ επιστρέφει στη φιλοξενούσα χώρα όλα τα στοιχεία υλικής υποστήριξης που αυτή έχει θέσει στη διάθεση της κοινής επιχείρησης ΚΚΥ σύμφωνα με τη συμφωνία φιλοξενίας.
   5.   Αφού επιστραφούν όλα τα στοιχεία υλικής υποστήριξης σύμφωνα με την παράγραφο 4, τα τυχόν άλλα περιουσιακά στοιχεία χρησιμοποιούνται για να καλύψουν τα χρέη της κοινής επιχείρησης ΚΚΥ και τις δαπάνες που συνδέονται με τη διάλυσή της. Τυχόν πλεόνασμα διανέμεται στα υφιστάμενα κατά το χρόνο της διάλυσης μέλη κατ’ αναλογία του πραγματικού ποσού της συνεισφοράς τους στην κοινή επιχείρηση ΚΚΥ. Τυχόν πλεόνασμα που διανέμεται στην Κοινότητα επιστρέφεται στον προϋπολογισμό της Επιτροπής.
   6.   Τα απομένοντα περιουσιακά στοιχεία διανέμονται στα υφιστάμενα κατά το χρόνο της διάλυσης μέλη κατ’ αναλογία του πραγματικού ποσού της συνεισφοράς τους στην κοινή επιχείρηση ΚΚΥ.
   7.   Για να εξασφαλιστεί η κατάλληλη διαχείριση τυχόν συμφωνιών επιχορήγησης και συμβάσεων υπηρεσιών και προμηθειών που έχουν συναφθεί από την κοινή επιχείρηση ΚΚΥ, οι οποίες είναι μεγαλύτερης διάρκειας από τη διάρκεια της κοινής επιχείρησης ΚΚΥ, καθορίζεται διαδικασία ad hoc.